SIAPA KATA ADA ANAK KECIL TIDAK BOLEH TONTON WAYANG?  KINI IBU BAPA BEBAS MELAKUKANNYA!

Menonton wayang memang menjadi aktiviti santai yang menyeronokkan untuk setiap individu. Namun bila sudah berumahtangga dan mempunyai anak kecil, banyak perkara yang terpaksa dikorbankan. Menontong wayang salah satu aktiviti yang terpaksa rata-rata mama dan papa lupakan sejenak bila sudah punya anak kecil sehingga 4 hingga 5 tahun lamanya.  Kebanyakkan ibu bapa enggan membawa anak mereka ke panggung wayang kerana faktor bimbang kanak-kanak atau si kecil sering memberi gangguan kepada penonton wayang yang lain seperti menjerit, melompat dan sebagainya.
6 TIP BAWA SI MANJA TONTON WAYANG BERSAMA

Ibu bapa harus pastikan filem yang ingin ditonton bersesuaian dengan minat dan boleh menarik perhatian anak anda. Lain anak, lain pilihan kegemarannya. Boleh jadi anak anda suka filem ada sedikit aksi, tetapi berlainan dengan anak orang lain yang gemar cerita fantasi.Pastikan anak anda tidak takut dengan suasana sedikit gelap dan sensitif bunyi yang sedikit kuat. Jika tidak, lupakan seketika keinginan anda untuk membawa anak menonton.Buat sedikit persediaan, tunjuk kepada si manja trailer filem atau sedutan babak yang menarik kepada si manja sebelum menonton filem sebenar. Ia mampu membuat anak anda tidak sabar menonton keseluruhan filem sehingga habis.

Beri si manja anda makan, membeli bertih jagung atau membuang air kecil sebelum kalian masuk dalam wayang.

Pilihlah waktu tayangan filem mengikut mood si manja. Jangan pula anda bawa anak anda menonton ketika waktu tidurnya. Walaupun itu filem kegemarannya, tidak mustahil si kecil boleh buat perangai dan mengamuk.Buat pilihan dengan memilih tempat duduk dengan akses mudah untuk keluar. Mana tahu si manja akan mula meragam nanti atau ingin ke tandas, senang anda untuk keluar.
‘MBO KECIL’ KHAS UNTUK KITA-KITA SAHAJA!

Buat kaki wayang yang mempunyai anak kecil disekitar Kuantan atau negeri sekitar, jangan berasa kecewa kerana kini anda boleh menonton dengan anak-anak tanpa rasa ragu-ragu. MBO Kuantan City Mall membangunkan sebuah panggung khusus untuk anda dan anak-anak kecil anda. Jadi dapatlah anda melakukan aktiviti kegemaran anda ini tanpa perlu tunggu hingga anak anda besar. Dikenali sebagai ‘MBO Kecil’ disediakan khusus untuk anda dan anak-anak kecil, seolah-olah berada di rumah, malah lebih selesa untuk anda dan keluarga.

Selain kerusi standard untuk ibu dan ayah menonton wayang, turut dilengkapi sebuah taman permainan kanak-kanak di bahagian bawahnya. Ini membolehkan anak-anak yang sudah hilang fokusnya pada cerita yang ditayangkan, boleh bermain dengan selamat di dalam kawasan yang sama. Ibu ayah pun boleh sekali sekala melihat anak-anak bermain dengan bebas.
SI KECIL BEBAS LAKUKAN APA SAHAJA KETIKA MENONTON WAYANG
MBO Kecil sudah menetapkan syarat menarik yang pasti membuatkan ibu bapa berasa selesa membawa anak mereka menonton wayang bersama-sama. Antaranya ialah mereka anak bebas untuk bergerak di dalam panggung serta bercakap atau bertanya apa juga soalan yang mereka ingin tahu ketika menonton sesebuah filem.  Bukan itu sahaja, malah panggung ini turut memuatkan sofa bed kecil khusus untuk keselesaan anak-anak dan ibubapa.

Melalui konsep baru ini, ibu bapa boleh datang menonton ke pawagam dengan lebih kerap lagi tanpa perlu rasa bimbang kerana konsep pawagam ini memang khusus diadakan untuk mereka. Di samping itu, ia membuatkan anak yang menonton merasa selesa tanpa sebarang gangguan dengan bunyi audio diperlahankan dan nyalaan lampu sederhana di dalam panggung ketika mereka menonton. Lampu sedikit terang sentiasa terpasang bagi membolehkan ibu bapa memantau pergerakan anak-anak mereka sambil menonton.

Lebih menarik lagi, turut disediakan bilik persalinan lampin pakai buang dan bilik menyusu bayi berhampiran bagi kemudahan ibu bapa. Di dalamnya turut tersedia kemudahan air panas dan suam untuk membancuh susu.  Untuk tujuan keselamatan, MBO Kecil turut menyediakan beberapa buah kamera litar tertutup (CCTV) yang berfungsi mengawal selia pergerakkan kanak-kanak. Walau bagaimanapun, tahap keselamatan anak-anak kecil anda tetap menjadi keutamaan ibu bapa sendiri.
Untuk mengetahui lebih lanjut mengenai filem dan waktu tayangan di MBO Kecil di lokasi berhampiran anda layari www.mbocinemas.com


6 BENDA JANGAN BUAT PADA BAYI BARU LAHIR

Lahirnya si kecil membuatkan, ibu bapa baru cukup teruja. Pelbagai perkara mahu dilakukan untuk bayi tapi berpada-padalah. Kawal keterujaan itu papa dan mama. Enam perkara ini terutamanya jangan dilakukan pada bayi baru lahir. Untuk ibu bapa baru, tip ini perlu anda tahu. Pelbagai perkara mahu dilakukan untuk bayi tapi berpada-padalah. Kawal keterujaan itu papa dan mama. Untuk ibu bapa baru, tip ini perlu anda tahu.

 Jangan Beri Sembarangan Orang Cium

Memang nampak macam ‘over’ tapi pada minggu pertama hidup bayi, pendedahan ada bakteria dan kuman boleh beri masalah serius. Sebabnya sistem imuniasi mereka belum berfungsi sepenuhnya. Jadi sebagai ibu prihatin pastikan sesiapa yang ingin mencium dan memegang bayi anda dalam keadaan bersih. Jika nampak kotor, berilah apa-apa alasan atau terus terang saja sebabnya.

 Jangan Ubah Suasana Rumah

Bayi memang perlukan banyak perhatian tapi tak perlulah sampai mengubah suasana rumah antaranya seperti langsung tak boleh pasang TV, sentiasa menutup pintu dan langsir kerana bimbang bising. Suasana yang sedikit bising tak beri masalah, biarkan bayi terbiasa dengan suasana itu. Anda akan berada dalam situasi yang sukar jika terlampau menjaga suasana rumah perlu senyap. Memang bagus, tapi akan membuatkan bayi tidak boleh tidur lena dan meragam jika berada di luar rumah atau keadaan yang bising. Jika bayi meragam, pasti mama papa atau orang sekeliling letih nak atasi.

 Jangan Biar Lampir Kotor Terlalu Lama

Sebabnya bayi bawah enam bulan memang banyak kencing jadi lampin perlu ditukar selalu. Periksa selalu keadaan lampin supaya bayi selesa dan untuk mengelakkan ruam.

 Jangan Guna Puting

Baru seminggu lahir bayi sudah beri puting, tindakan ini tidak elok. Pemberian puting terlalu awal boleh kelirukan rutin penyusuan. Sebabnya bayi memang suka menghisap. Terbaik berikan susu ibu sebab bayi sudah terbiasa dengan suhu tubuh, degupan jangtung dan bau ibu.

 Jangan Terlebih Gaya

Ada ibu yang terlalu teruja mahu memakaikan baju cantik pada bayi. Boleh, tapi jangan berlebihan baju penuh renda dan anak tak selesa. Selain itu ramai ibu selalu bimbang bayi sejuk dan pakaikan baju tebal. Baju yang begini boleh menyebabkan bayi demam dan dehidrasi. Perhatikan kesesuaian cuaca dan keselesaan bayi.

 Jangan Abai Temu Janji Doktor

Doktor akan mengatur jadual pemeriksaan untuk bayi jadi jangan sesekali abaikan terutama  bila nampak bayi ada masalah. Ibu bapa baru memang selalu risau tentang perkara yang sebenarnya normal dan doktor mampu memberi penjelasannya.

Sumber: vanillakismis.my


MATA PANDA DILEMA DIHADAPI KEBANYAKKAN MAMA PUNYA ANAK KECIL

Rutin yang menyebabkan kekurangan waktu tidur ini akan membuatkan mata kelihatan bengkak, tidak bermaya dan menyebabkan kemunculan lingkaran gelap di bawah mata. Selain daripada tidak mendapat tidur yang cukup, masalah ini juga timbul kerana mata mengalami keletihan akibat terlalu lama menghadap skrin komputer atau membaca buku. Mata bengkak atau sembab akan mencacatkan penampilan anda sehingga boleh membuatkan seseorang itu hilang keyakinan diri sama ada di tempat kerja, sekolah ataupun ketika menghadiri urusan rasmi. Walau bagaimanapun, anda tidak perlu risau kerana terdapat beberapa petua semula jadi yang boleh diamalkan bagi mengurangkan masalah mata bengkak dan lingkaran hitam di bawah mata.

AIS
Menggunakan ais adalah cara yang paling mudah bagi mengurangkan masalah ini. Anda hanya perlu sejukkan bahagian sembab dengan ais batu. Jika tidak ada ais batu, anda boleh menggunakan sudu. Masukkan sahaja sudu ke dalam peti ais, setelah sudu tersebut sejuk, lekatkan ia ke bahagian mata yang bengkak.

TEH UNCANG

Ambil satu teh uncang dan rendam di dalam air panas. Angkat uncang tersebut dan lekapkan di bahagian mata sehingga uncang tersebut sejuk. Kemudian ulang lagi dengan merendam semula uncang teh tersebut ke dalam air panas dan kemudian letakkan di bahagian mata yang terpejam sehingga sejuk. Ulang proses ini dua hingga tiga kali.

TEH HIJAU
Ramai yang tidak tahu khasiat teh hijau. Teh hijau mempunyai seribu satu khasiat yang mampu membuat anda seakan-akan tidak percaya kesannya. Selain dapat meningkatkan metabolisme tubuh, teh hijau juga dapat menghilangkan lingkaran gelap bawah mata. Jadi bagi anda yang mempunyai masalah lingkaran gelap bawah mata, ini yang patut anda cuba. Rendam uncang teh hijau dengan air suam. Kemudian letakkannya ke atas kelopak mata selama beberapa minit. Lakukan kaedah ini tiga kali seminggu dan lihatlah hasilnya. Lingkaran gelap bawah mata menjadi pudar dan lama-kelamaan akan hilang sepenuhnya.

TIMUN

Timun merupakan sejenis sayuran yang bukan sahaja baik untuk kesihatan, tetapi juga baik untuk mata. Kandungan astringent yang terdapat pada timun membantu menyegarkan mata bengkak atau sembab. Praktikkan cara mudah ini untuk kembalikan kesegaran mata dengan secepatnya:

Ambil timun yang disimpan sejuk dalam peti sejuk. Kemudian, hiris timun sederhana nipis. Pejamkan mata dan letakkan timun itu ke atas kelopak mata dengan posisi baring.
Biarkan selama 10 minit. Anda pasti akan dapat berasakan kesegarannya serta bengkak di bawah mata akan turut berkurangan. Cubalah!

AIR SUAM
Ambil sehelai kain dan basahkan dengan air suam sederhana panas. Elak merendamnya dengan air yang terlalu panas kerana akan mencederakan urat mata. Selepas itu, perah kain terbabit dan letakkan di bahagian mata.Tenang dan rehat kerana ia mampu mempercepatkan proses menyegarkan mata. Biarkan selama 10 minit dan anda pasti akan merasai kesegarannya.

Sumber: Intenet


PETUA LEBATKAN RAMBUT SI KECIL

Tidak semua bayi dilahirkan dengan keadaan rambut hitam dan lebat kerana kadar pertumbuhannya terutama ketika bayi adalah berbeza. Bagi masyarakat Melayu, kebiasaannya rambut bayi dicukur selepas dilahirkan bagi memastikan rambut baru yang tumbuh itu lebih lebat dan sihat. Namun, terdapat juga bayi yang masih tidak tumbuh rambut selepas dicukur dan ia mungkin menimbulkan kebimbangan ibu bapa. Maka bermulalah usaha untuk merangsang pertumbuhan rambut si kecil walaupun ada kalanya ia lambat menampakkan hasil. Bagaimanapun, ibu bapa tidak perlu bimbang kerana tebal atau nipisnya rambut seseorang bayi itu dipengaruhi faktor genetik atau keturunannya.
Kaedah mencukur rambut bayi yang baru dilahirkan memiliki pelbagai manfaat, terutama untuk kesihatan kulit kepala. Ini disebabkan terdapat banyak kerak kotoran yang ada di kepala ketika bayi berada dalam kandungan. Namun, perlu diketahui faktor genetik memainkan peranan paling utama dalam pertumbuhan rambut si kecil. Selain genetik dan keturunan, faktor pemakanan juga mempengaruhi kadar pertumbuhan rambut bayi. Pastikan si kecil terutama yang sudah mula makan iaitu selepas berusia enam bulan, menerima zat seimbang bagi memastikan rambutnya tumbuh dengan sihat. Antara keperluan zat termasuk:

Protein seperti telur, ikan, daging, susu dan kekacang
Omega-3 seperti ikan salmon, kacang kenari dan minyak ikan
Zat besi seperti bayam, kacang merah, tomato dan kentang yang kaya zat besi
Vitamin kaya dalam buah-buahan, sayuran, kacang hijau dan gandum

Namun sekiranya bayi anda masih di bawah usia enam bulan, si ibu seharusnya perlu mengambil pemakanan seimbang bagi memastikan anak menerima khasiat diperlukan melalui proses penyusuan bagi membantu proses pertumbuhan rambutnya.

PETUA MELEBATKAN RAMBUT BAYI

MADU DAN MINYAK ZAITUN

Madu bukan saja baik diamalkan dalam diet seharian malah dapat membantu menyihatkan kulit, begitu juga dengan minyak zaitun yang membuat kulit lebih sihat kerana mengandung vitamin E. Kedua bahan semula jadi ini boleh dicampurkan dan dioleskan di bahagian kepala dan biarkan beberapa saat sebelum membilasnya. Disebabkan sifatnya yang semula jadi, selamat untuk mengoleskannya pada rambut atau kulit kepala bayi sekali sehari atau dua hari sekali.

LIDAH BUAYA

Lidah buaya memang bukan lagi rahsia untuk membantu melebatkan rambut, bukan hanya bayi malah ramai orang dewasa yang menggunakan tanaman ini untuk menghitamkan dan melebatkan rambut. Untuk bayi anda, boleh gunakan lidah buaya dengan mengambil isi dan lendirnya saja. Hancurkan isi sehingga berbentuk gel dan oleskan secara merata pada rambut dan kulit kepala bayi. Lakukan berulang setiap minggu, kerana lidah buaya bukan hanya melebatkan malah membantu menghitamkan rambut bayi.

AVOKADO DAN MADU

Avakado dan madu antara bahan semula jadi lain yang memiliki kandungan yang baik untuk membantu melebatkan rambut bayi. Ambil isi buah yang sudah masak, kemudian hancurkan hingga halus seperti pupur.Kemudian, campurkan satu sudu madu asli sebelum dioleskan pada rambut serta kulit kepala bayi. Jangan lupa gunakan penutup kepala agar tidak disentuh atau diusik oleh tangan mereka. Biarkan seketika dan bilas hingga bersih.

MINYAK KELAPA

Sebaik-baiknya, hentikan penggunaan bahan tidak jelas dan berbahaya yang sering kali digunakan dalam minyak rambut. Sebenarnya, pada usia seawal itu, ibu bapa tidak digalakkan menggunakan produk rambut untuk melebatkan rambut bayi kerana dikhuatiri bahan yang terkandung di dalamnya membawa mudarat kepada mereka. Sebaliknya, gunakan saja bahan semula jadi seperti minyak kelapa yang sudah jelas tidak akan membawa bahaya atau merosakkan rambut dan kulit kepala mereka.

PISANG DAN MINYAK ZAITUN

Selain menggunakan madu dan minyak zaitun, anda juga boleh menggunakan pisang dan minyak zaitun. Pisang mengandung bahan mineral seperti kalium yang boleh membuat rambut tumbuh lebih cepat. Sementara campuran dengan minyak zaitun akan membuat folikel rambut lebih kuat dan tumbuh dengan baik. Pisang juga termasuk makanan yang mengandung asid folik dan penting untuk ibu hamil dan bayi.

BUAH KERAS

Buah keras adalah tumbuhan yang bijinya boleh dimanfaatkan sebagai sumber minyak dan rempah. Minyak buah keras memiliki banyak khasiat untuk rambut, menyihatkan, menyuburkan, menguatkan, mencegah rambut rosak serta menghitamkannya secara semula jadi. Sapukan secara rutin minyak buah keras ke kepala anak anda hingga ke hujung rambut.

AIR KELAPA MUDA

Rutin melakukan urutan lembut kepala bayi dengan menggunakan air kelapa muda juga boleh melebatkan rambut mereka. Anda hanya perlu menyediakan air kelapa muda secukupnya, siramkan ke kulit kepala bayi sambil diurut lembut. Untuk hasil yang maksimum lakukan petua ini secara rutin setiap pagi dan petang selepas mandi.

Sumber: Harian Metro


MABUK TERUK KETIKA HAMIL BOLEH MENJEJASKAN KESIHATAN IBU

Berasa sakit, mual, tidak bermaya dan segalanya serba tidak kena pada peringkat awal kehamilan adalah perkara biasa. Kesannya berbeza untuk setiap individu, sesetengah wanita mengalami rasa loya apabila bangun pagi, sementara yang lain mungkin perlu bertahan beberapa minggu atau bulan dengan berasa loya dan hendak muntah bukan saja pada waktu pagi tetapi sepanjang hari. Mabuk hamil boleh menjejaskan ibu dari segi fizikal, emosi dan sosial. Kehidupan normal anda akan berhenti seketika disebabkan tidak boleh menangani permintaan kerja, bersosial atau menjaga anak yang lain.
Langkah terbaik adalah dengan memaklumkan kepada keluarga bagaimana mereka boleh membantu antaranya dengan cara praktikal seperti membeli-belah, memasak, menjaga anak dan melakukan kerja rumah. Ramai wanita perlu mengambil masa rehat bekerja disebabkan mabuk kehamilan yang teruk walaupun hakikatnya ramai ibu mungkin tidak mahu memberitahu individu lain mengenai kehamilan itu tetapi ia amat sukar.

BILAKAH PERLU BERJUMPA DOKTOR?

Amat penting untuk berbincang dengan doktor lebih awal kerana rawatan akan menjadi sukar apabila mabuk kehamilan semakin teruk.

Anda perlu berjumpa doktor sebaik saja simptom itu menjejaskan kehidupan anda. Namun sesetengah pakar perubatan hanya akan menghiraukan muntah yang teruk kerana ini boleh membawa kepada komplikasi kepada anda dan bayi dan anda mungkin perlu berehat sehingga keadaan menjadi lebih baik.

Jika si ibu muntah banyak kali dalam sehari, tidak boleh makan atau minum tanpa muntah dan berat badan berkurangan, segeralah berjumpa doktor kerana mungkin terjadi nyahhidrat dan kekurangan nutrien.

Rawatan awal akan mencegah sakit yang lebih teruk atau dimasukkan ke hospital.

APA YANG SAYA PERLU LAKUKAN?
Si ibu perlu mengelak daripada sebarang makanan dan bauan yang membuatkan perut memulas, untuk mengelakkan atau sekurang-kurangnya meminimumkan loya. Antara perkara yang boleh dilakukan:

Makan sedikit dan kerap. Perut yang kosong boleh menambah rasa loya. Kekalkan tahap dalam darah yang stabil dan cuba makan makanan kering dan hambar dalam jumlah sedikit sepanjang hari.

Makan apa dan bila anda kehendaki, tetapi elakkan daripada makanan berlemak, berempah, berasid atau bergoreng. Ambil makanan yang kaya dengan protein dan vitamin B seperti yogurt. Makanan yang mudah dimakan dan dihadam seperti biskut juga boleh diambil.

Simpan snek ringan seperti biskut tawar di sebelah katil anda. Luangkan sedikit masa untuk makan biskut itu pada waktu pagi dan berehat sebelum turun dari katil.

Tulis di dalam diari bila anda berasa lebih teruk dan lebih baik. Selalunya terdapat pola harian dan terdapat waktu tertentu pada setiap hari untuk anda makan atau minum.

Cuba minum di antara waktu makan terutama jika anda rasa sukar untuk minum tanpa muntah semula. Hadkan minuman semasa makan. Pastikan anda minum dengan kerap dan cuba kemam kiub ais jika anda muntah air.

Dapatkan rehat yang secukupnya dan ambil masa rehat daripada bekerja jika perlu. Tekanan dan keletihan boleh membuatkan mabuk kehamilan lebih teruk.

Hidu buah lemon atau limau. Bau sepotong buah lemon boleh mengurangkan loya. Tambahkan beberapa hiris buah lemon ke dalam teh ais.

Minum teh halia. Sediakan teh halia menggunakan akar yang disagat atau ambil sirap halia atau pil. Halia baik untuk melegakan perut dan mengurangkan loya. Namun, halia perlu digunakan dalam kuantiti yang sederhana dan dengan berhati-hati. Ia juga tidak berkesan bagi sesetengah orang.

Memakai gelang tangan ‘acupressure’ atau mabuk laut. Ia boleh didapati di farmasi dan kedai makanan kesihatan dan boleh mengurangkan loya dan muntAH bagi sesetengah wanita.

Vitamin B6 (piridoksina) atau multivitamin kehamilan boleh mengurangkan mabuk kehamilan. Jika anda mengambil vitamin semasa kehamilan, anda mungkin kurang mengalami simptom yang teruk. Periksa dengan doktor anda sebelum mengambil sebarang makanan tambahan semasa kehamilan.

Cuba terapi semula jadi. Aromaterapi (minyak limau nipis, lemon atau sitrus) atau homeopati boleh membantu anda tetapi jumpalah pengamal yang berpengalaman dalam merawat wanita hamil.

Beritahu dan berbincang dengan seseorang yang memahami serta boleh membantu anda. Anda juga boleh berbual dengan ibu lain yang alami masalah kehamilan sama dengan anda.

Sumber: Harian Metro


INI SARANAN BERGUNA UNTUK MAMA KETIKA BERPANTANG

Ada di antara wanita culas mengikuti amalan berpantang yang mempunyai banyak kebaikannya setelah melahirkan anak. Antaranya mandi herba dan rebusan daun sebaik saja pulang ke rumah yang berfungsi mengeluarkan angin, mengharum dan menyegarkan badan. Kemudian melakukan urutan selepas tiga hari bersalin sama ada bersalin secara normal atau pembedahan. Penangguhan dalam tempoh yang lama akan menyebabkan badan dimasuki angin, bisa dan bentan. Terutama bagi ibu yang menjalani pembedahan banyak urat yang putus dan lebih memudahkan badan dimasuki angin. Sebaiknya dilakukan pada waktu pagi dalam posisi meniarap, telentang dan meniarap.
Urutan mampu melancarkan perjalanan darah, melegakan sendi, membuang angin dan lendir kotor, menaikkan peranakan, melawaskan nifas, memecahkan lemak dan mengembalikan bentuk badan. Walaupun dianggap remeh kerana perlu menyediakan dedaun yang diletakkan bersama tungku, khasiat bertungku tidak perlu dipertikaikan lagi kerana sejak turun temurun ia menjadi amalan nenek moyang selepas bersalin. Bertungku setiap pagi selama 15 minit melancarkan perjalanan darah nifas, mengurangkan sakit urat dan otot serta mempercepatkan pengecutan rahim selain mengembalikannya ke kedudukan asal.
Ada wanita tidak bertungku dan merasakan badan sihat. Kesakitan itu hanya akan datang apabila mereka memasuki usia 40-an ke atas. Apa saja pelanggaran pantang yang dilakukan ketika muda tidak menjadi masalah kerana ia tidak meninggalkan kesan serta-merta. Sebaliknya lihat keadaan diri apabila sudah mulai berusia. Adakah susah berjalan, sering sakit pinggang atau lutut, lemah badan dan sakit otot dan imbas kembali cara anda berpantang 10 atau 20 tahun dulu adakah mengikut tertib dan dilakukan dengan cara yang betul.

JANGAN BANDINGKAN DENGAN WANITA BARAT

Ada pula yang membandingkan dengan wanita Barat, yang tidak berpantang namun kekal sihat. Sebenarnya perbandingan ini tidak wajar dilakukan kerana situasi, keadaan iklim, makanan dan budaya sangat berbeza. Sebab itu setiap bangsa mempunyai cara berpantang yang perlu diikuti dana bersesuaian dengan tubuh seseorang.
Bagi mengelak rasa tertekan atau penat kerana perlu melilit kain bengkung yang panjang, ibu boleh memilih bengkung moden berpelekat atau tali yang pendek bagi memudahkan pemakaian. Bersalin pembedahan juga sebaiknya berbengkung selepas dua minggu bersalin bagi menaikkan otot perut dan mengelak perut mengeleber.
Selain itu bertangas juga elok dilakukan mengurangkan bau yang tidak menyenangkan, mengatasi masalah keputihan, menyegarkan badan, membetulkan kedudukan rahim dan memulihkan hubungan suami isteri. Jika tidak mahu berpilis atau berparam, pastikan rambut diikat tinggi bagi mengelak kepala rasa pening. Selain itu amalkan mandi air suam selama 44 hari, tidak menggunakan pendingin hawa dan sentiasa memakai stoking sama ada di rumah dan ketika keluar bagi mengelak badan dimasuki angin. Jangan keluar rumah bersama bayi dalam tempoh berpantang. Jika terpaksa dan tidak dapat dielakkan keluar pada waktu siang sahaja.

SARANAN BERGUNA KETIKA BERPANTANG
Sebaik-baiknya dalam tempoh mengandung selama sembilan bulan ia adalah masa untuk anda dan suami berbincang mengenai penjagaan selepas bersalin. Anda boleh membuat senarai dan mengikut rancangan yang sudah anda sediakan. Paling utama elakkan tekanan ketika dalam pantang. Raikan kelahiran si kecil dengan penuh kesyukuran dan kegembiraan. Jika anda terpaksa berpantang bersendirian di rumah ikuti panduan di bawah bagi membantu melancarkan perjalanan harian anda:

Bangun Awal

Jangan tidur sehingga waktu tengah hari. Bangun awal supaya banyak perkara boleh diselesaikan. Selepas bangun terus mandi jangan bertangguh. Gunakan mandian herba kemudian berstokin selepas mandi.

Pakai Bengkung

Pakai bengkung moden agar anda cepat siap. Jika tidak mahir minta dengan suami sebelum dia ke tempat kerja.

Sarapan

Ambil sarapan ringkas dan mengenyangkan sebaiknya sehingga ke waktu makan tengahari.

Biarkan rumah bersepah

Biarkan rumah bersepah sekiranya anda tidak mampu mengemaskannya. Jika ada anak yang lebih besar minta dia melakukannya. Jika tidak tunggu sehingga suami pulang ke rumah.

Cari Tukang Urut

Sebelum bersalin sepatutnya anda berbincang dengan suami mengenai penjagaan ketika dalam pantang dan mencari tukang urut. Pastikan si kecil diberikan susu secukupnya sebelum anda melakukan urutan.

Mandikan Bayi

Mandikan bayi di antara jam 10 hingga 11 pagi. Letakkan besen mandi bayi di atas meja atau tempat tinggi separas pinggang. Isikan air mengguna gayung. Campur sikit air panas. Mandikan bayi dengan cara berdiri. Jangan cuba-cuba untuk mencangkung. Pada hujung minggu, mintalah suami memandikan bayi.

Siapkan Baju Bayi

Sebelum mandi letakkan baju dan peralatan mandian yang akan digunakan. Ini bagi mengelak anda kelam-kabut menyediakannya selepas memandikan bayi.

Susukan Selepas Mandi

Susukan bayi selepas mandi agar bayi tidak merengek dan dapat tidur lena. Apabila bayi lena memudahkan anda melakukan kerja rumah yang tertangguh. Namun harus diingat anda juga memerlukan tidur yang mencukupi ketika dalam tempoh berpantang.

Masak Makan Tengah Hari

Masak sekali untuk makan malam. Pilih menu yang sesuai untuk semua orang dalam rumah. Jika berkemampuan anda boleh memesan menerusi perkhidmatan makanan dalam pantang dan terus dihantar ke rumah.

Basuh Kain

Minta pertolongan suami. Ingat jangan sesekali cuba menunjukkan yang anda ini hebat dan kuat. Sesekali suarakan apa yang anda inginkan. Lebih mudah, hantar saja ke dobi.

Simpan Nombor Telefon Penting

Pastikan anda menyimpan nombor telefon penting seperti polis, hospital atau klinik desa berdekatan. Ini kerana sekiranya berlaku perkara yang tidak diingini anda tidak panik dan tahu siapa yang harus dihubungi segera.

Sumber: Norul Naha Abd Razak, Pengasas Kelas Perbidanan Islam & Harian Metro


Mama Harus Pilih Pakaian Dalam Yang Selesa Untuk Elak Payudara Cedera

Ramai wanita bersikap remeh terhadap pakaian dalam yang dipakai, terutamanya coli atau bra. Kebanyakan wanita membelinya hanya berdasarkan pada faktor cantik, harga berpatutan dan ada juga pakaian dalam mereka yang sudah lusuh. Payudara merupakan aset seseorang wanita yang begitu istimewa dan tersendiri. Bagaimanapun ramai wanita yang tidak tahu cara memilih dan memakai saiz coli yang betul dan bersesuaian dengan bentuk badan mereka.
Masalah seperti coli ketat menekan bahu dan tisu payudara, sayap belakang yang terangkat dan coli terangkat apabila mengangkat tangan sering diabaikan. Jika anda ingin tahu coli yang anda pakai itu selesa atau tidak, ia mestilah kemas dan sepadan, sayap belakang yang selaras dan tidak terangkat apabila mengangkat tangan.
ADAKAH ANDA MEMAKAI PAKAIAN DALAM ATAU COLI YANG SELESA?
Terdapat lima bentuk payu dara, iaitu kecil, biasa, besar dan padat, besar dan berbentuk kantung serta besar dan menjarak:

Bagi payudara kecil, dicadangkan pemakaian coli cup setengah, tiga suku dan beralas seperti t-shirt bra dan push-up bra. Ia akan memberi kepadatan tambahan yang diperlukan.Jika anda mempunyai bentuk payudara biasa, anda bernasib baik kerana boleh memakai apa sahaja jenis coli.Payudara yang besar dan padat memerlukan coli yang bercup penuh kerana dapat menampung payudara serta mengurangkan tekanan pada bahu. Coli berstruktur sokongan dengan kancing 3×3 akan membantu anda menyokong dan mengimbangkan bentuk anda. Pilih yang bertali bahu selebar 15 hingga 19 milimeter. Sesetengah coli untuk payudara besar mempunyai span di tali bahu bagi mengurangkan sakit bahu.Wanita yang mempunyai payudara besar dan berbentuk kantung sesuai memakai yang berdawai kerana memberi sokongan tambahan bagi mengampu dan membentuk payudara dengan baik. Pun demikian, coli tidak berdawai yang berstruktur khas juga sesuai dipakai.Terdapat juga wanita yang mempunyai payudara yang besar dan menjarak. Jika anda tergolong dalam golongan ini, gunakan coli berstruktur khas di mana anda boleh menolak payudara ke dalam coli.
TIP MEMBELI BAJU DALAM YANG BETUL
Wanita harus mengambil tahu bentuk payudara mereka kerana bentuk payudara yang berbeza memerlukan coli yang berbeza.Apabila seseorang wanita membeli coli, dia harus tahu bagaimana hendak mengukur payudara.Mereka juga perlu tahu bahawa payudara harus selalu diukur kerana bentuk dan saiz akan berubah-ubah disebabkan perubahan hormon, kehamilan dan menyusu bayi.Memakai coli yang tidak sesuai akan menyebabkan payudara jatuh, sakit belakang dan isi di kiri kanan menggeleber.Apabila telah pasti dengan saiz yang betul, baru beli. Jangan pakai coli dalam tempoh yang lama sehingga tiga atau empat tahun. Paling bagus tukar baru setiap tiga hingga enam bulan.Wanita yang mempunyai lemak yang menggeleber perlu memilih coli yang mempunyai sisi sayap yang lebih tinggi supaya isi lebihan boleh disembunyikan di dalam sayap.


CARA AGAK JANTINA ANAK DALAM KANDUNGAN LELAKI ATAU PEREMPUAN

7 TANDA HAMIL ANAK LELAKI TANPA IMBASAN ULTRASOUND

 POSISI DAN BENTUK PERUT

Tanda hamil anak lelaki yang paling popular adalah dilihat dari posisi janin dari luaran. Mengikut telahan orang lama, jika perut anda kelihatan lebih condong ke atas, maka ia adalah diramal sebagai anak lelaki. Biasanya, perut akan kelihatan lebih melonjong ke hadapan. Sebaliknya, jika posisi perut anda lebih melebar ke bawah, ini lebih dikaitkan dengan kehamilan anak perempuan. Bentuk perut pula kelihatan bulat dan lebih rata.

 PENAMPILAN IBU MENGANDUNG

Biasanya, tanda ibu yang mengandung anak lelaki dikatakan mempunyai perangai tidak suka berhias, tidak gemar bersolek, malas mandi, atau susah mendandan rambut. Bezanya dengan kehamilan anak perempuan, mereka dikatakan lebih senang bergaya dan memakai pakaian yang cantik-cantik sepanjang masa.

 JENIS MAKANAN MENGIDAM

Tanda hamil anak lelaki antaranya boleh dilihat dari segi pemilihan makanan atau tabiat mengidam juga. Selalunya kalau ibu mengandungkan anak lelaki, dikatakan mereka ini lebih suka makan makanan yang masin atau masam. Jika dibandingkan dengan kehamilan anak perempuan, ramai yang berpendapat mereka lebih suka makan makanan atau minuman yang manis, segar dan bersusu, ini tandanya hamil anak perempuan.

 GERAKAN BAYI DALAM KANDUNGAN

Dari ciri gerakan bayi dalam kandungan, ada yang meramalkan bahawa gerakan bayi dalam kandungan yang tidak terjangka adalah lebihcenderung kepada pembawaan anak perempuan. Sebaliknya, ritma yang teratur lebih dikaitkan dengan kehamilan anak lelaki. Selain itu, ada juga teori yang mengatakan detak jantung yang kurang dari 150/minit merupakan indikator bahawa bayi yang dikandung adalah lelaki.

 SIFAT IBU

Ada yang berpendapat, antara tanda hamil anak lelaki adalah memiliki karakter yang sangat tegas, kuat terhadap pendiriannya, dan beberapa sifat yang biasanya dimiliki oleh seorang lelaki. Sebaliknya, sifat lebih ‘moody’, sensitif, cerewet atau ‘angin’ biasanya dikatakan sebagai pembawaan anak perempuan.

 ‘MORNING SICKNESS’

Banyak yang percaya bahawa morning sickness atau rasa mual dan muntah merupakan tanda hamil anak lelaki. Sebaliknya, orang dulu-dulu mengaitkan kehamilan yang lebih mudah dan bebas daripada gejala ini apabila mengandungkan anak perempuan.

 KAKI TERASA SEJUK

Menurut petua orang dulu-dulu, kalau mengandung anak lelaki, suhu kaki lebih dingin dari biasanya. Manakala, kalau mengandung anak perempuan, seluruh tubuh akan berasa sedikit hangat.

14 TANDA HAMIL ANAK PEREMPUAN, IKUT PETUA ORANG LAMA

Perut anda bulat
Anda mengalami ‘morning sickness’
Sering mual pada menu yang beraroma tajam
Wajah anda tidak berseri. Kata orang tua, anak ambil seri.
Kulit anda lembut
Rambut anda nipis dan tidak bermaya
Punggung kelihatan lebih besar
Anda mengidam makanan yang manis seperti jus, buah-buahan dan gula
Emosi kurang stabil dan suka marah-marah
Bayi di dalam kandungan suka baring di sebelah kiri
Garisan perut dari bawah ke atas nampak lebih cerah dan putus-putus
Jika anda dokong bayi perempuan, bayi itu akan menangis
Ikat cincin perkahwinan anda dan gantung di atas perut. Jika cincin tersebut bergerak ke kiri dan ke kanan bermakna anda hamil anak perempuan.
Sama seperti cara di atas, gunakan soda bikarbonat (tepung penaik) bersama air kencing ibu pada waktu pagi. Sekiranya air kencing anda tidak berbuih bermakna bayi di dalam kandungan adalah bayi perempuan.

TAK KISAH LELAKI ATAU PEREMPUAN, YANG PENTING SIHAT!
Jika diikutkan pandangan pakar perubatan, sebenarnya tiada perbezaan signifikan yang akan dirasakan oleh wanita mengandung sama ada semasa mengandungkan anak lelaki ataupun perempuan. Malah, ia dikaitkan dengan perubahan hormon yang berlaku serta persekitaran seseorang. Apapun, yang penting anda menjaga kesihatan bayi anda sebaiknya. Sama ada lahirnya nanti lelaki atau perempuan, wajiblah kita bersyukur dan menghargai anugerah yang besar ini!

Sumber: Internet


INI CARA SISTEMATIK SIMPAN MAINAN ANAK. BARULAH TAK SERABUT LAGI!

Apabila sampai satu masa, setiap ibu bapa pasti akan mengalami masalah ‘lambakan’ mainan. Sini mainan, sana mainan. Dah berapa kali kemas pun, nampaknya mainan anak asyik keluar balik. Ini tandanya mainan anak dah cukup banyak untuk anda melakukan teknik toy rotation. Ada 6 langkah yang perlu dibuat untuk mengemas rumah dan membuat toy rotation ini.
 KUMPUL
Cari kawasan yang luas untuk anda mengumpulkan kesemua mainan anak. Tak kisahlah mainan daripada zaman bayi, yang dah rosak, sampailah mainan yang paling baru. Memang nampak bersepah dan sangat crowded, tapi inilah langkah pertama yang akan membantu anda untuk mengorganisasikan permainan ini buat jangka masa panjang. Masa ini juga, barulah anak anda (dan anda) sedar, betapa banyaknya mainan yang telah anda beli untuk mereka selama ini! Kalau nak cepat, cubalah lakukan proses ini semasa anak sedang tidur atau apabila anak-anak ke sekolah / kelas tambahan. Kalau tak ada pilihan, ajaklah mereka mengemas sekali.
 KURANGKAN

Sekarang, misinya adalah untuk mengurangkan kuantiti permainan. Bayangkan tempat simpanan yang anda ada dan target anda adalah untuk memuatkan kesemua mainan di dalamnya. Tak ada lagi yang duduk di luar – sebab inilah antara punca rumah akan bersepah dengan cepat. Ketepikan dulu mainan yang dah rosak, pecah, atau ada bahagian yang hilang dan tak dapat berfungsi lagi. Kemudian, pilih mainan yang anak tak main lagi, yang dah tak sesuai usia. Sayang memang sayang, tapi kalau tak buat begini, kita takkan ada ruang yang cukup untuk menyimpannya. Dan sebenarnya, ia adalah peluang untuk mengajar anak menjadi minimalis. Jadi, kena ‘pejam mata’ saja! Asingkan yang elok dan tak elok dan labelkan pada beg plastik / kotak. Yang masih elok, bungkus dengan baik untuk diberi pada orang yang memerlukan atau pada badan-badan kebajikan. Yang dah tak elok, bolehlah dibuang atau dikitar semula.
 ASINGKAN
Sebaik saja bilangan permainan dan dikurangkan, anda boleh asingkan mainan kepada 3 kategori:
Permainan mengasah minda – contohnya puzzle, shape sorter, board games, atau blok binaanPermainan pretend play – contohnya anak patung, tea party, play dough, mainan doktor, patung dinosaur, askar, dan sebagainyaPermainan motor play – contohnya bola, mainan beroda, atau raket badminton, kereta mainan yang boleh dinaiki
 BAHAGIKAN
Seterusnya, bahagikan setiap kategori mainan di atas kepada 3-4 kumpulan. Simpankan setiap satu kumpulan mainan ini ke dalam setiap buah kotak. Setiap kumpulan mesti mempunyai bilangan mainan yang sama daripada ketiga-tiga kategori di atas. Seeloknya, gunakan bekas plastik yang transparent agar mudah untuk melihat isi di dalamnya.
 SIMPAN
Apabila semua mainan dah disimpan ke dalam 3-4 kumpulan, sekarang anda akan mempunyai 3-4 kotak mainan yang terdiri daripada kesemua kategori. Tuliskan nota pada bahagian luar kotak jika perlu. Ambil kotak #1 dan simpan yang lain. Boleh disimpan di bilik stor atau bilik mainan. Tak perlu ruang yang fancy dan boleh disimpan di satu sudut di dalam stor.
 SUSUN SEMULA & GILIRKAN

Seterusnya, keluarkan mainan dalam kotak #1 dan diletakkan dalam bakul-bakul / almari yang mudah dicapai di bilik anak. (Biasalah, budak-budak ni selagi kita tak keluarkan mainan-mainan itu ke dalam tempat yang mudah dilihat, selagi itulah mereka kata tak jumpa.)
Tentukan berapa lama 1 kotak sesuai dimainkan oleh anak-anak. Ada yang akan menukar giliran kotak-kotak ini setiap hari, setiap minggu, setiap 2 minggu atau lebih lama. Bergantung kepada kerajinan anda dan kekerapan anak bermain dengannya.Setiap kali 1 kotak dikeluarkan, perhatikan permainan apa yang paling popular dan permainan apa yang paling jarang dimainkan. Asingkan mainan yang mereka tak main dan masukkan dalam sebuah kotak lain. Bila dah penuh, mainan yang tidak dimain lagi ini juga boleh didermakan atau dijual.Dengan cara menggilirkan mainan ini, anda boleh mengawal ‘keserabutan’ rumah daripada pelbagai jenis mainan anak di dalam rumah. Bila jumlah mainan dah diterhadkan setiap minggu, lebih mudah untuk anak mengemas dan anda pun tak pening kepala lagi. Salah satu keistimewaan teknik ini adalah, anak akan berasa seronok seperti mendapat mainan baru apabila membuka kotak yang dah lama tersimpan. Selain itu, mereka dapat belajar untuk lebih menghargai kesemua mainan yang mereka miliki. Jadi, hujung minggu ini bolehlah anda melakukan ‘projek’ mengemas mainan secara besar-besaran ini.
Sumber: Internet


MENGAPA KAKI SI KECIL KENGKANG?

Adakalanya kita melihat kanak-kanak terkedek-kedek berjalan dengan kaki yang kengkang. Bagi kanak-kanak yang baru belajar berjalan, ini boleh dikatakan comel tetapi apabila usia semakin dewasa, ibu bapa mula risau jika anak mereka masih berjalan kengkang.
Jalan kengkang atau bowed-leg ialah keadaan apabila lutut dan tulang keting kanak-kanak membengkok dan kelihatan seperti busur panah. Keadaan ini boleh terjadi sama ada pada kedua-dua belah kaki dan adakalanya hanya melibatkan sebelah kaki sahaja. Kanak-kanak yang menghidap masalah ini biasanya hanya disedari oleh ibu bapa mereka apabila anak mereka mula berdiri dan bertatih pada peringkat awal belajar berjalan.
USIA

Kedua lutut mereka kelihatan melengkung dan jarak antara kedua-dua belah lutut adalah jauh berbanding kanak-kanak yang sebaya dengan mereka. Kebiasaannya mereka tidak berasa sakit atau kebas. Apa yang ketara ialah cara mereka berjalan kelihatan mengangkang.Jalan kengkang boleh berlaku pada sebarang usia bergantung kepada masalah perubatan yang berlaku. Secara fisiologi, masalah ini menjadi satu perkara yang normal bagi kanak-kanak yang berusia kurang daripada dua tahun untuk mempunyai kaki yang sedikit bengkok.Keadaan ini akan menjadi betul dengan sendirinya apabila kanak-kanak membesar dan berusia empat tahun ke atas. Kebanyakan pesakit dirujuk ke klinik ortopedik pada usia 12 hingga 18 bulan.
PUNCA-PUNCA

Terdapat beberapa punca utama yang boleh menyebabkan masalah ini berlaku. Punca paling biasa berlaku ialah masalah fisiologi, bermakna kebengkokkan ini akan pulih secara sendiri sejajar dengan pembesaran kanak-kanak.Mungkin juga berpunca daripada sebab-sebab lain seperti Blount’s Disease, ketumbuhan tulang, kepatahan tulang, masalah genetik atau kekurangan zat mineral. Setiap masalah ini perlu disiasat secara terperinci melalui pemeriksaan fizikal, pemeriksaan makmal dan juga x-ray.Blount’s Disease, ialah keadaan apabila berlaku kerosakan pada bahagian pertumbuhan tulang keting yang dikenali sebagai epiphyseal plate. Sebab sebenar perkara berkenaan berlaku masih lagi belum diketahui.Namun, mengikut statistik, penyakit ini kerap berlaku pada kanak-kanak lelaki yang mempunyai berat badan berlebihan serta pada kanak-kanak yang berjalan awal (early walker). Kerosakan ini menyebabkan pemanjangan tulang menjadi tidak sekata dan sendi lutut menbengkok.
SUMBER ZAT MAKANAN

Menyentuh jenis zat makanan atau mineral yang boleh mengelakkan jalan kengkang dalam kalangan kanak-kanak, tiga zat makanan dan mineral yang penting bagi pertumbuhan tulang yang sihat iaitu kalsium, fosforus dan vitamin D. Kekurangan zat galian ini boleh menyebabkan penyakit Ricket yang boleh menyebabkan bowed-leg berlaku. Saya ingin mengambil kesempatan ini untuk berpesan kepada ibu bapa agar menggalakkan anak-anak mereka melakukan aktiviti luar pada siang hari bagi mendapat sinaran matahari pagi. Sinaran ultraviolet matahari pagi ini amat penting bagi membolehkan proses metabolisme vitamin D dan kalsium berlaku di dalam badan anak-anak.
Sumber: Utusan & Menurut Pakar Ortopedik, Malaysian Integrated Medical Professionals Association (MIMPA), Hospital Sultan Haji Ahmad Shah (HOSHAS), Temerloh, Pahang, Dr. Ahmad Mahyuddin Mohamed


SESAK NAFAS, BATUK PAGI & MALAM TANDA ASMA BAGI KANAK-KANAK

Batuk antara penyakit yang sering di pandang ringan. Ada yang menganggap ia kurang berbahaya termasuk yang dialami di kalangan kanak-kanak. Tetapi ibu bapa perlu sedar, ia mungkin merupakan petanda awal asma atau lelah terutama apabila anak-anak sering batuk pada waktu malam. Biasanya penyakit asma di kalangan kanak-kanak bermula dengan batuk berpanjangan di waktu malam dan awal pagi juga sukar bernafas dengan baik. Dalam keadaan ini, mereka selalunya berkahak yang boleh menyebabkan batuk dan muntah. Sesetengah kanak-kanak juga mudah berhingus atau hidung berair pada waktu malam.

Secara umumnya asma berlaku apabila salur pada paru-paru sempit atau tersumbat. Udara yang beroksigen akan menyerap ke salur darah dan menyebabkan kandungan oksigen dalam darah tinggi.

Apa yang dimaksudkan dengan asma ialah keadaan di mana salur paru-paru kecil (bronchiol) menjadi radang sekali gus menyebabkan salur paru-paru tersebut sempit. Secara klasiknya, asma menyebabkan kanak-kanak akan mengalami batuk berterusan, nafas berbunyi dan semput. Biasanya batuk yang dialami kanak-kanak itu adalah basah dan berkahak.

Bagaimanapun, terdapat sebahagian daripada kanak-kanak yang tidak mempunyai tanda-tanda klasik tersebut. Ini akan menyukarkan diagnosis dan kebanyakan kanak-kanak ini akan mengalami batuk berterusan yang tidak baik walaupun sudah makan pelbagai jenis ubat. Sekira ada juga simptom alahan seperti ruam, resdung atau selesema awal pagi, ia lebih meninggikan lagi kemungkinan asma atau lelah.

Asma terjadi kepada kanak-kanak sama ada mereka mempunyai sejarah asma dikalangan ahli keluarga ataupun tidak. Kanak-kanak yang ada sejarah asma di kalangan ahli keluarga dan penyakit alahan lain seperti ekzema, allergic rhinitis dan demam alah (hay fever) mempunyai risiko yang lebih tinggi untuk mendapat asma.

Kanak-kanak yang mempunyai masalah asma senang mengalami jangkitan kuman pada paru-parunya.

Disebabkan asma selalu dicetuskan selepas demam selesema biasa, ini menyebabkan kadar kemasukan hospital lebih tinggi di kalangan kanak-kanak menghidap penyakit tersebut.

APAKAH FAKTOR PENCETUS ASMA
Ada beberapa faktor pencetus yang menyebabkan gejala asma. Ada faktor pencetus yang biasa kepada semua pengidap asma, manakala ada antaranya bergantung kepada individu tersebut. Antara faktor pencetus asma adalah:

Jangkitan virus pada sistem pernafasan.
Merokok.
Perubahan cuaca.
Alahan pada debunga seperti house dust mile, kulat dan binatang peliharaan.
Senaman.
Bahan perangsang seperti minyak wangi, bau cat dan habuk lantai.
Makanan dan perasa tambahan makanan.
Ubat seperti aspirin atau lain-lain ubat tahan sakit (NSAIDs atau pain killer).
Emosi.
Gastro-oesophageal reflux (Pengaliran asid dari dalam perut ke atas).

GEJALA ASMA

Batuk.
Batuk di waktu malam (waktu tidur).
Rasa ketat di dada (nafas berbunyi seperti wisel).
Susah bernafas.

TANDA-TANDA ASMA

Sebahagian dari kanak-kanak tiada tanda perubahan fizikal semasa bebas dari serangan asma.
Dada berbentuk dada burung (Barrel-shape chest) dapat dielakkan sekiranya asma dapat dikawal dengan baik.Adanya tanda-tanda penyakit ekzema dan resdung (allergic rhinitis) juga menyokong diagnosa asma. Tanda kelihatan lebih jelas sewaktu serangan asma. Kanak-kanak mungkin mengalami:

Nafas berbunyi (Audible wheeze).
Susah untuk menghembus nafas (breath out).
Nafas laju.
Denyutan jantung cepat.

Serangan yang teruk menyebabkan kanak-kanak :

Kelihatan gelisah.
Letih lesu.
Bimbang.
Kulit berpeluh dan sejuk.
Warna kebiruan pada bibir dan kuku.
Penurunan pada bacaan peak flow berbanding kadar bacaan peak flow terbaik individu tersebut (predicted value or personal best).

Sasaran rawatan

Untuk menghilangkan dan mengawal gejala asma.
Mengelak serangan asma.
Mempunyai kualiti hidup yang baik.
Berupaya menyertai acara sukan.
Menghalang kemusnahan tisu paru-paru.
Mengelakkan kematian.

RAWATAN

UBAT PENCEGAH –Ubat ini dapat mengelakkan serangan asma dengan mengawal radang di sistem pernafasan. Ia bertindak dengan mengurangkan bengkak dan pembentukan lendir di sistem pernafasan.

UBAT PELEGA – Ubat ini bertindak dengan mengendurkan otot-otot pernafasan dan ini seterusnya akan membuka salur pernafasan yang sempit.

UBAT KAWALAN – Ubat ini bertindak mengendurkan otot pernafasan dan mengekalkan salur pernafasan dalam keadaan terbuka buat masa yang lama. Ia digunakan untuk kes serangan asma yang teruk.

APA YANG PERLU DILAKUKAN UNTUK MENGAWAL ASMA?

Elakkan faktor pencetus asma.
Gunakan ubat pencegah setiap hari mengikut arahan doktor.
Gunakan ubat asma dengan cara yang betul.
Kenali tanda serangan asma dan dapatkan rawatan awal.
Ikut arahan pelan tindakan asma yang diberi oleh doktor.
Rawatan susulan yang berkala sebagaimana arahan doktor.

BOLEHKAH ASMA DISEMBUHKAN?

Asma hanya boleh dikawal tetapi tidak boleh disembuhkan. Sebahagian kanak-kanak pulih semasa usia meningkat remaja, manakala sebahagiannya mendapat gejala yang lebih teruk.

Ramai kanak-kanak akan bebas daripada asma, walau bagaimanapun ada gejala asma yang menyerang kembali di kemudian hari.

Sumber: myhealth.gov.my


TULANG MAMA PERLU SIHAT KETIKA MENGANDUNG

Perjalanan ke arah tulang sihat sepanjang hayat bermula dengan ibu mengandung. Tahniah di atas kandungan anda! Pastinya ia saat yang paling menggembirakan dalam kehidupan anda, bukan? Anda bakal membawa satu kehidupan yang baru ke dalam dunia. Ia pengalaman yang meletihkan dan mendebarkan, lebih-lebih lagi jika ia kandungan pertama anda. Anda pasti ingin memberikan yang terbaik dan mengharapkannya membesar dengan sihat dan pintar. Tetapi, anda perlu menjaga diri sendiri terlebih dahulu. Lagipun, bayi sihat datang dari ibu yang sihat.
Bayi anda memerlukan kalsium untuk membentuk tulangnya, dan sebagai ibu anda perlu menyediakan semua nutrien yang diperlukannya untuk membesar melalui diet anda. Jika anda tidak mendapat kalsium yang secukupnya dalam diet, bayi anda akan menyerapnya dari tulang anda sendiri. Akibatnya, tulang anda akan kekurangan kalsium. Anda perlu membawa bayi di dalam rahim buat beberapa bulan dan ini boleh meletakkan beban pada tulang belakang anda. Namun, wanita mengandung turut menghasilkan lebih estrogen iaitu sejenis hormon yang dapat melindungi tulang. Hasilnya, apa juga kehilangan jisim tulang ketika mengandung biasanya pulih setelah bersalin. Walaubagaimanapun, ini tidak bermakna anda boleh mengabaikan tulang anda. Menjaga kesihatan tulang tetap penting untuk kesejahteraan anda dan bayi anda.

KALSIUM UNTUK TULANG

Mulakan dengan memastikan anda mendapat kalsium yang cukup dalam diet harian. Wanita mengandung menyerap kalsium lebih baik daripada yang tidak mengandung kerana peningkatan hormon estrogen. Tetapi, bagi negara seperti Malaysia di mana amalan pengambilan kalsium adalah rendah, pengambilan harian sebanyak 1,000 miligram (mg) adalah disyorkan bagi wanita mengandung. Susu adalah sumber kalsium yang terbaik bagi sesiapa yang ingin membina tulang kuat. Tetapi bukan semua orang boleh atau suka minum susu. Bagi  ibu yang tidak serasi dengan laktosa atau tidak suka minum susu, banyak sumber kalsium lain yang boleh dipilih. Ini termasuklah:

Produk berasaskan susu seperti yogurt, keju dan aiskrim.

Sayuran hijau dan berdaun seperti pak choy Cina, kai lan dan brokoli.

Produk berasaskan soya seperti tofu, taufu fah dan tempe.

Ikan dengan tulang yang boleh dimakan seperti sardin dalam tin dan ikan bilis.

Minuman diperkaya dengan kalsium seperti jus oren, minuman yogurt dan malt.

Makanan diperkaya kalsium seperti bijirin sarapan dan biskut.

Kini, apabila pengeluar makanan bersaing untuk memberikan nilai kesihatan yang terbaik kepada pengguna, pasaran dipenuhi dengan produk yang baik untuk kesihatan tulang. Jadi anda mempunyai banyak pilihan apabila memilih produk yang menepati citarasa anda!

DAPATKAN VITAMIN D

Satu daripada komponen penting untuk kesihatan tulang yang juga sering diabaikan adalah vitamin D.

Badan kita menghasilkan vitamin D sendiri apabila terdedah kepada cahaya matahari, jadi anda tidak memerlukan suplemen jika anda kerap terdedah kepada cahaya matahari, kecuali disyorkan oleh doktor.

Walaubagaimanapun, Jawatankuasa Penyelaras Makanan dan Pemakanan Kebangsaan mencadangkan mereka yang berkulit gelap untuk mendapatkan lebih pendedahan cahaya matahari kerana pigmen pada kulit gelap boleh mengurangkan penghasilan (sintesis) vitamin D.

BERSENAM UNTUK TULANG SIHAT

Anda juga perlu mendapatkan sebanyak mungkin senaman yang diperlukan untuk menggalakkan pembentukan tulang.

Senaman menahan berat yang memaksa badan membawa berat sendiri melawan graviti adalah paling berkesan untuk membina tulang.

Senaman jenis ini termasuklah berjalan, senamrobik, menaiki tangga dan juga menari.

Menjadi aktif ketika mengandung bukan saja membantu tulang anda tetapi ia turut membuat anda berasa dan kelihatan lebih baik.

Senaman juga boleh mengurangkan sakit belakang, kekejangan dan rasa kembung sambil menambah rasa gembira dan membantu anda tidur lebih lena di waktu malam.

Ia juga meningkatkan aliran darah melalui tulang anda untuk memberikan seri kepada wajah.

Tetapi, dapatkan nasihat doktor dan pakar fisioterapi sebelum memulakan rutin senaman untuk mengelakkan komplikasi kepada kandungan.

HINDARI ROKOK DAN ALKOHOL
Mengamalkan tabiat yang baik saja tidak cukup. Anda juga perlu menghentikan tabiat yang tidak sihat seperti merokok dan mengambil alkohol yang tidak baik untuk bayi, diri sendiri dan juga tulang anda. Merokok dan pengambilan alkohol boleh mengakibatkan pelbagai komplikasi kepada perkembangan bayi anda. Sebaliknya, berikan bayi anda permulaan yang terbaik dalam kehidupan dengan memastikan kesihatan anda terjaga ketika mengandung. Mengandung adalah perjalanan yang melibatkan banyak susah dan senang. Anda akan sedar – jika anda masih belum sedar, bahawa anda sedang memikul antara tanggungjawab hidup yang paling besar ketika ini. Tetapi jangan takut, anda akan belajar perlahan-lahan, seperti bakal-bakal ibu lain juga. Cuma ingat untuk tidak mengabaikan kesihatan tulang anda. Dan bagi perkara yang lain, nikmatilah waktu istimewa dalam peringkat hidup anda ini.

TULANG SIHAT DAN MENYUSU BADAN

Menyusu badan adalah pengalaman semula jadi yang boleh menyenangkan buat ibu dan anak.

Ia bukan saja memberikan pilihan khasiat terbaik untuk bayi, tetapi membolehkan ibu dan bayi menjadi lebih rapat.

Tetapi anda perlu ingat bahawa badan ibu juga boleh kehilangan jisim tulang ketika menyusu.

Ini berlaku disebabkan oleh keperluan kalsium bayi yang semakin meningkat, dan biasanya diambil dari tulang ibu.

Satu lagi penyebab kehilangan jisim tulang adalah pengurangan penghasilan estrogen, yang melindungi tulang.

Berita baiknya, kehilangan jisim tulang biasanya diganti dalam masa enam bulan selepas bayi mula mengambil makanan lain.

Tetapi para ibu digalakkan untuk membina dan mengekalkan tulang kuat untuk diri sendiri dan bayi dengan mendapatkan diet yang sihat dan seimbang dengan kalsium dan senaman yang kerap.

Sumber:  Utusan & Persatuan Kesedaran Osteoporosis Kuala Lumpur


JANGKITAN TELINGA (OTITIS) MASALAH KERAP DIHIDAPI ANAK KECIL

Jangkitan telinga yang dialami anak-anak mungkin akan menyebabkan gangguan tidur dan pemakanan kanak-kanak. Mereka mungkin akan sentiasa menangis tanpa diketahui sebabnya. Kebanyakan kanak-kanak mendapat sekurang-kurangnya satu jangkitan telinga sebelum berusia 2 tahun.
APAKAH PERBEZAAN JENIS JANGKITAN TELINGA?

Otitis media adalah jangkitan telinga yang berlaku apabila virus, bakteria atau kulat menyerang tiub eustachian (saluran yang menghubung sinus dibelakang hidung ke telinga tengah)Otitis externa ialah jangkitan telinga yang berlaku di saluran telinga luar.

APAKAH FAKTOR SESEORANG ITU CENDERUNG MENDAPAT JANGKITAN TELINGA?
Jangkitan di saluran pernafasan yang berulang-ulang.Adik-beradik yang dijaga di pusat harian.Bayi yang diberi susu botol.Terdedah kepada asap rokok.Pembesaran adenoids.Sumbing bibir.Alahan menyebabkan kanak-kanak lebih terdedah kepada jangkitan telinga.
Bagaimanakah kita mengetahui kanak-kanak mendapat jangkitan telinga?
Kebiasaan kanak-kanak akan mendapat jangkitan telinga selepas mendapat selesema atau jangkitan di salur pernafasan.
TANDA-TANDA BIASA

Kesakitan dalam telinga.Resah dan mudah meradang.Tidur yang selalu terganggu.Selalu merentap dan menarik cuping telinga.Nanah keluar daripada telinga.Kurang selera makan.Lelehan hidung.Selalu menangis sebelah malam semasa tidur.Kurang terangsang dengan bunyi yang perlahan.
KOMPLIKASI AKIBAT JANGKITAN TELINGA
Kebanyakan kanak-kanak akan sembuh sepenuhnya tetapi sebahagiannya mungkin akan mengalami:
Telinga bernanah yang kronik.Kurang pendengaran.Lembap dalam pembelajaran terutama jika rawatan yang diberikan lewat atau tidak sempurna.
BAGAIMANAKAH RAWATAN JANGKITAN TELINGA?

Dapatkan nasihat dan rawatan awal daripada doktor jika terdapat tanda-tanda jangkitan telinga.
Jika jangkitan telah dikenal pasti, rawatannya adalah:
Ubat mencairkan kahak (sama ada secara topical or sistemik).Ubat demam.Antibiotik diberi jika jangkitan disebabkan oleh bakteria.Ubat titis telinga jika nanah keluar dari telinga.Gunakan teknik ‘ear weaking’ untuk mengeringkan nanah dalam telinga.
Jika Jangkitan telinga yang berulang-ulang:
Mungkin disebabkan oleh alahan dan harus dirawat mengikut puncanya.
Lakukan ujian pendengaran dan pergerakan gegendang telinga pada satu ketika kemudian oleh doktor anda.
LANGKAH-LANGKAH UNTUK MENCEGAH JANGKITAN TELINGA
Susukan bayi anda dengan susu ibu.Jauhkan anak anda daripada mereka yang mengalami batuk dan selesema bagi mengelakkan jangkitan.Ajar anak anda supaya selalu mencuci tangan dengan bersih.Elakkan dari menyentuh mata dan hidung.
Elak:-
Terdedah kepada asap rokok.Penggunaan puting.Penyusuan susu botol semasa baring.Alahan yang diketahui.Selalu ingat “Pencegahan adalah lebih baik daripada rawatan”.
APAKAH KESAN DALAM JANGKA MASA PANJANG?
Kebanyakan kanak-kanak tidak mengalami komplikasi untuk jangka masa panjang. Kanak-kanak yang semakin membesar akan mempunyai tiub eustachian yang berfungsi dengan lebih baik, jangkitan batuk, selesema dan telinga juga akan berkurangan.
Sumber: myhealth.gov.my


Tips Memandu Kereta Dengan Anak Kecil Yang Mama Papa Harus Tahu

Dewasa ini sangat memerlukan kaum wanita khususnya ibu-ibu untuk memandu kesana sini. memandu bersama anak kecil mungkin menjadi sesuatu perkara yang melecehkan , merisaukan dan merunsingkan jika kita tidak mengikut tips-tips yang tertentu.

WANITA DAN PEMANDUAN
Antara tips sebelum memandu bersama anak kecil ialah :

1) Memaklumkan Kepada Anak Terlebih Dahulu
IMama perlu bersembang dan memaklumkan anak terlebih dahulu . Ini adalah untuk memberikan persediaan minda kepada anak-anak.

2) Siapkan Susu/ Makanan

Ibu -ibu perlu menyediakan keperluan makanan sesuai dengan umur kanak-kanak. Seperti susu, roti, air kotak dan apa-apa sahaja makanan yang tidak berat untuk perjalanan jangka pendek. Manakala, untuk perjalanan jangka masa panjang, ibu-ibu boleh menyediakan nasi dan lauk sebagai bekalan. Makanan dan minuman sangat diperlukan kerana dikhuatiri lapar dan dahaga pada pertengahan jalan dan boleh menyebabkan anak-anak kecil ini meragam. Namun begitu,  sebelum bertolak pastikan anak-anak kenyang terlebih dahulu.Tolonglah jangan takut kereta anda kotor.

3) Sedikan Tempat Duduk Yang Sesuai

Anak-anak dibawah 1 tahun wajib untuk disediakan car seat khas untuk mereka, terdapat banyak jenama car seat dipasaran. Pastikan bayi di dalam car seat dipakaikan tali pinggang untuk menjamin keselamatan.

4) Biasakan Memandu Ke Tempat-Tempat Yang Berdekatan
Untuk permulaan, ibu-ibu  boleh cuba memandu ke tempat berdekatan. Biasakan anda dan anak-anak supaya tidak kekok dan kita belajar bagaimana mengawal keadaan. Mengawal had laju dan cara pemanduan.

5) Pastikan Anak Tidak Bosan
Antara yang ibu-ibu perlu mengambil kira adalah memastikan anak-anak ini tidak bosan. Ibu-ibu boleh membawa beberapa permainan ringan, buku, memasang lagu atau menyanyi bersama-sama dengan anak-anak. Perjalanan yang panjang tidak terasa. namun, keadaan akan menjadi sunyi apabila anak-anak tidur serentak.

6) Buang Air Terlebih Dahulu

Bagi anak-anak yang masih memakai diapers, pastikan digantikan dengan lampin baru supaya lebih selesa. Ketidakselesaan anak-anak akan mengganggu anda untuk memandu sepanjang perjalanan. Manakala bagi anak-anak yang sudah pandai ke tandas sendiri, pastikan sebelum memulakan perjalanan, anda pastikan mereka membuang air terlebih dahulu. Jika terpaksa untuk berhenti dipertengahan jalan untuk ketandas, pilih tempat yang selamat seperti Masjid atau R&R untuk berhenti.

7) Tenaga dan Fokus
Pastikan ibu-ibu tidak terlalu kepenatan untuk memandu terutama perjalanan jauh. Pastikan juga badan mendapat rehat secukupnya.

8) Berani,  Tawakal dan Berdoalah
Percayalah..ketakutan tidak akan membawa anda kemana-mana. Ibu-ibu perlu berani dan yakin pada diri. Tawakal kepada Tuhan dan banyakkan berdoa.

Sumber: Internet


Kenapa Badan Anda Mudah Lebam?

Lebam berlaku akibat kebocoran pada salur darah di lapisan kulit. Lebam sering dialami oleh kanak-kanak semasa melakukan aktiviti seharian mereka. Mereka kerap jatuh semasa bermain, terlanggar sesama sendiri atau terlanggar perabot. Lebam yang membimbangkan adalah lebam yang berlaku secara spontan atau lebam yang berlaku lebih dari sepatutnyadan hanya disebabkan oleh kecederaan ringan.
Pendarahan tidak normal boleh disebabkan oleh:

Permasalahan salur darah (gangguan vaskular)
Permasalahan kuantitif atau kualitif sel darah yang dikenali sebagai platelet
Proses pembekuan darah yang kurang berkesan
Platelet adalah sel yang dihasilkan oleh sumsum tulang. Apabila terdapat kecederaan pada salur darah, platelet akan melekat pada lapisan salur darah yang terdedah (tisu perantaraan subendothelial) untuk membentuk plak mekanikal. Fibrin memerangkap platelet yang terkumpul di tempat salur darah yang terluka dan menukar plak platelet yang kurang stabil untuk membentuk plak hemostatik yang stabil.

Proses pembentukan fibrin melibatkan satu sistem amplifikasi biologi yang dipanggil laluan pembekuan (coagualation pathway). Semasa sistem pembekuan ini beroperasi faktor-faktor pembekuan darah akan tertumpu pada tempat yang tercedera. Kini terdapat 14 faktor pembekuan darah yang diketahui dan masalah dalam mana-mana faktor ini boleh mengganggu sistem pembekuan dan menyebabkan masalah pendarahan. Terdapat banyak penyakit yang boleh menyebabkan mudah lebam di kalangan kanak-kanak. Sebahagiannya lebih kerap berlaku berbanding yang lain. Antaranya adalah:
Permasalahan Salur Darah (Gangguan Vaskular)
Ciri-ciri permasalahan salur darah dikenalpasti apabila kanak-kanak menjadi mudah lebam dan pendarahan secara spontan dari salur darah yang kecil berlaku. Ini berpunca samada dari salur darah itu sendiri atau dari tisu perantara di sekitar salur darah. Pendarahan yang berlaku biasanya tidak teruk. Pendarahan selalunya berlaku dalam kulit dan menyebabkan lebam atau bintik kecil merah yang tidak gatal (disebut sebagai “petechiae”) atau kedua-duanya sekali. “Petechiae” berlaku apabila salur darah yang sangat kecil (yang dipanggil kapilari) mengalami pendarahan di bawah kulit. Terdapat juga sesetengah pendarahan dari atau mukosa (biasanya lapisan di rongga mulut).
Skurvi
Kekurangan vitamin C boleh menyebabkan pendarahan pada mukosa, lebam dan “petechiae”. Keadaan ini dipanggil skurvi dan berpunca daripada kerosakan bahan dalam sel yang membina salur darah.

Hemangioma

Hemangioma adalah pertumbuhan salur darah yang tidak normal pada kulit, membran mukus dan organ dalaman. Ia wujud semasa kanak-kanak masih bayi dan boleh menyebabkan pendarahan apabila berlakunya trauma kecil dan boleh berlaku secara spontan. Salur darah yang tidak normal ini biasanya adalah gumpalan salur darah yang berliku-liku (berbelok-belok) yang melambatkan pengaliran darah. Oleh yang demikian, platelet boleh terperangkap dalam gumpalan ini dan kuantitinya menjadi berkurangan dalam pengaliran darah seluruh badan hingga boleh menyebabkan pendarahan. Penggunaan platelet atau “platelet consumption” dalam hemangioma disebut sebagai “Sindrom Kassabach- Merrit”.

Masalah Kuantitatif PlatletDua keadaan yang biasa berlaku pada kanak-kanak adalah “Thrombocytopenic Purpura Imun” Primer – Primary ImmuneThrombocytopenic Purpura (ITP) dan Leukemia Akut.a. Contoh peningkatan kemusnahan pIatelet: Imun Thrombocytopenic Purpura (ITP) Primer
ITP primer biasanya berlaku di kalangan kanak-kanak berumur antara 2 hingga 6 tahun. ITP biasanya berlaku pada kanak-kanak selepas jangkitan virus. Antibodi yang terhasil bertindak menghapuskan platelet. Walaupun jumlah platlet yang dihasilkan oleh sumsum tulang adalah mencukupi, paras platelet dalam darah adalah lebih rendah daripada biasa hingga menyebabkan lebam walaupun tiada kecederaan berlaku (atau kecederaan ringan). Platelet yang melekat di tempat yang terluka tidak mencukupi untuk menghentikan pendarahan. Selain lebam, ITP juga boleh menyebabkan “petechiae”dan pendarahan. Dianggarkan 80% kanak-kanak mengalami ITP primerselama enam bulan atau kurang (ITP akut) dan masalah ini kemudiannya lenyap secara spontan. ITP yang berlaku melebihi 6 bulan disebut sebagai ITP kronik. Ia boleh berlarutan selama bertahun-tahun sebelum pulih secara spontan.

Transfusi plaletet tidak membantu meningkatkan bilangan platelet memandangkan antibodi yang ada akan menghapuskan platelet yang ditransfusi. Bagi pendarahan yang teruk, rawatan seperti penggunaan ubat steroid (prednisolone) atau pemberian immunoglobulin secara intravena mungkin boleh meningkatkan kuantiti platelet.

KEMEROSOTAN PENGELUARAN PLATLET : LEUKEMIA AKUT

Leukemia Akut adalah sejenis kanser (barah) yang paling biasa berlaku di kalangan kanak-kanak. Pertumbuhan sel belum matang dalam sum-sum tulang secara luar kawalan menjejaskan pembentukan dan pengeluaran platelet, sel darah putih dan sel darah merah yang normal. Leukemia biasanya berlaku di kalangan kanak-kanak berusia antara 2 hingga 5 tahun, tetapi boleh juga berlaku pada semua peringkat umur. Kekerapan kanak-kanak lelaki mendapat leukemia adalah lebih kerap sedikit berbanding kanak-kanak perempuan.

Selain lebam, kanak-kanak yang menghidap leukemia juga sering mengalami keletihan, demam dan sesak nafas. Terdapat beberapa jenis leukemia pada kanak-kanak. Namun, 80% daripada kes adalah Leukemia Limfoblastik Akut (ALL). Leukemia tidak diwarisi dan puncanya kerap tidak diketahui. Walau bagaimanapun, kanak-kanak yang mempunyai masaalah genetik tertentu seperti sindrom Down lebih cenderung menglaminya.

Mekanisme pendarahan yang sama seperti Akut Leukaemia berlaku dalam Anemia Aplastik, dimana sum-sum tulang gagal untuk menghasilkan platelet, sel darah putih dan sel darah merah.

MASALAH KUALITATIF PLATELET

Gangguan fungsi platelet disyaki apabila seseorang mempunyai pendarahan kulit dan mukosa walaupun kuantiti platelet adalah normal. Ia mungkin diwarisi (keturunan) atau boleh juga diperolehi (“acquired”). Jenis yang diwarisi jarang berlaku. Antaranya adalah:
Penyakit Glanzmann – kegagalan agregasi platlet (pembentukan gumpalan) platelet primer
Sindrom Bernard-Soulier – di mana saiz platelet adalah lebih besar daripada biasa, kekurangan glikoprotein pada permukaannya dan gagal melekat pada dinding salur darah.
Penyakit Von Willebrand – merupakan penyakit gangguan pendarahan paling biasa yang diwarisi. Faktor Von Willebrand membantu pengikatan platelet untuk membentuk gumpalan dan menghentikan pendarahan. Mereka yang mengalami penyakit ini mempunyai masalah pembentukan gumpalan platelet dan kekurangan faktor pembekuan VIII. Namun, pendarahan adalah sederhana dan penyakit ini boleh berlaku pada lelaki mahupun perempuan.
Gangguan fungsi platelet juga boleh berlaku tanpa diwarisi (acquired). Ubat-ubatan dan herba boleh menyebabkan gangguan pada fungsi platlet. Contoh ubat-ubatan termasuk aspirin dan dypiridamole. Ia juga boleh disebabkan oleh penyakit kronik seperti kegagalan buah pinggang atau penyakit Myeloproliferatif.

MASALAH PROSES PENGGUMPULANHEMOFILIA

Merupakan penyakit gangguan pembekuan darah yang diwarisi (keturunan). Terdapat dua jenis hemofilia, iaitu Hemofilia A (kekurangan Faktor VIII) dan Hemofilia B atau Penyakit Krismas (kekurangan Faktor IX) serta penyakit Von Willebrand (seperti yang dinyatakan di atas). Kebanyakan penghidap hemofilia adalah lelaki kerana hemofilia melibatkan warisan genetik yang melibatkan kromosom sek X. Wanita biasanya tidak mendapat penyakit ini tetapi merupakan ‘pembawa’ gen tersebut. Sebanyak 80% hingga 85% kes adalah Hemofilia A, manakala 10% hingga 15% kes adalah Hemofilia B. Hemofilia A adalah disebabkan Faktor pembekuan VIII yang rendah, sementara Hemofilia B adalah disebabkan kekurangan Faktor pembekuan IX. Faktor pembekuan darah membantu platelet berkumpul pada tempat yang tercedera untuk menghentikan pendarahan.

Pesakit hemofilia akan mengalami tahap pendarahan yang berbeza-beza (ringan hingga berat), bergantung kepada paras faktor pembekuan darah di dalam badan mereka. Tujuh daripada 10 kanak-kanak pesakit hemofilia yang mengalami pendarahan teruk mempunyai hanya 1% faktor pembekuan yang terlibat dalam darah mereka. Ramai kanak-kanak yang mengalami hemofilia menerima suntikan faktor pembekuan darah secara berkala. Ini adalah kerana pendarahan sendi dan bahagian anggota badan yang lain tidak dikesan dengan mudah dan ini boleh membahayakan mereka.

Masalah pembekuan darah dari faktor pembekuan lain (Faktor XI hingga XIII) yang diwarisi jarang berlaku. Masalah pembekuan darah dari kekurangan Faktor II, VII, IX dan X yang diperolehi atau “acquired” adalah disebabkan oleh kekurangan Vitamin K akibat daripada penyakit hati, pankreas atau usus kecil.

Sumber:.myhealth.gov.my


LIDAH PENDEK, ADAKAH PENYEBAB PELAT?

Lidah pendek atau tongue tie sering dikaitkan dengan kanak-kanak bercakap pelat atau lambat bercakap.  Lidah pendek  berlaku apabila keadaan otot nipis di bawah lidah iaitu frenelum terlalu pendek. Ia akan menghadkan pergerakan lidah dan akan mengganggu fungsi lidah. Empat fungsi utama lidah ialah untuk percakapan, penyusuan, percernaan serta melakukan aktiviti sosial. “Jika lidah anak anda didapati tidak berfungsi secara normal, bawalah anak anda berjumpa dengan doktor pakar untuk rawatan awal”.
Ciri-Ciri Fizikal Lidah Pendek :

Hujung lidah (tongue tip) tidak boleh atau sukar diunjur keluar
Hujung lidah berbentuk rata, jantung atau terbelah
Lidah tidak dapat atau sukar digerakkan ke kiri dan kanan
Hujung lidah tidak dapat menyentuh lelangit
Hujung lidah tidak dapat menjilat bibir atas
Tidak boleh digulung ke belakang

Pergerakan Lidah Yang Terhad Akan Menyebabkan:

Sebutan kurang tepat
Kelajuan yang tidak sekata
Intonasi dan ritma terganggu
Sebutan kurang jelas

PENGUNYAHAN DAN PENELANAN
Lidah amat penting semasa proses pencernaan makanan semasa dalam mulut:

Lidah merupakan organ deria rasa.
Menghisap cecair dan mengunyah makanan (bersama-sama dengan otot pipi untuk memindahkan makanan di sekeliling mulut, dan  mengawal pergerakan makanan antara gigi atas dan bawah sehingga makanan dikunyah)
Menolak makanan semasa menelan
Membersihkan mulut daripada sisa makanan
Kanak-kanak dengan lidah pendek gagal atau sukar mengendalikan makanan dalam mulut. Mereka akan menolak makanan yang mempunyai tekstur yang sukar diproses.
Karies gigi boleh berlaku kerana lidah tidak dapat membersihkan sisa makanan di celah gigi, bawah lidah dan ruang gusi-pipi.
Penyusuan         Penyusuan yang selesa Bayi anda mungkin mempunyai lidah pendek, jika:
Gagal atau sukar menghisap puting semasa penyusuan bayi menyebabkan bayi tidak mendapat nutrisi yang optima.
Puting susu ibu luka dan melecet setiap menyusu bayi.

AKTIVITI SOSIAL

Lidah digunakan untuk aktiviti sosial seperti isyarat, meniup, menjilat dan  lain-lain.
Kanak-kanak khususnya mungkin tidak dapat mengambil bahagian dalam rutin bermain dan menggunakan isyarat yang melibatkan pergerakan lidah.
Kanak-kanak yang lebih besar  mungkin berasa malu atau rendah diri dengan masalah lidah yang mereka hadapi kerana sukar untuk menyebut perkataan tertentu.

PERANAN TERAPIS PERTUTURAN DAN BAHASA

Langkah 1:
Terapis Pertuturan-Bahasa akan menilai dan merekod maklumat pesakit baru seperti berikut:

Mengenal pasti maklumat pesakit (nama, umur, butir-butir keluarga, dll)
Sejarah termasuk sejarah keluarga
Sejarah pemakanan, penyusuan awal
Perkembangan pemakanan terkini
Pergerakan Lidah
Kebersihan mulut dan gigi
Kawalan air liur
Penilaian pertuturan
Perkembangan Bahasa

Langkah 2:

Terapis akan menentukan keperluan pembedahan atau tidak
Sekiranya memerlukan pembedahan, pesakit akan dirujuk semula kepada doktor.

Langkah 3:

Merancang objektif terapi selepas pembedahan.

FAKTA BERKAITAN PEMBEDAHAN

Tidak semua pesakit dengan lidah pendek akan menjalani pembedahan.
Pembedahan akan dilakukan hanya apabila perlu.
Selain aduan pesakit atau penjaga, pemeriksaan doktor dan penilaian terapis akan menentukan samada kanak-kanak ini perlu menjalani pembedahan atau tidak untuk membebaskan frenelum. Pembedahan dijalankan dengan persetujuan pesakit atau penjaga.
Pembedahan melibatkan guntingan tisu dan pembiusan oleh doktor pakar.

TUJUAN  LATIHAN LIDAH SELEPAS PEMBEDAHAN
Latihan dilakukan bertujuan:

Membentuk hujung lidah, ketinggian dan unjuran, di dalam dan di luar mulut.
Meningkatkan kesedaran kinestetik untuk mengetahui bahagian mulut yang lain, apa yang boleh dilakukan dari aspek struktur dan tekstur.
Melatih lidah berkaitan pergerakan membersihkan rongga mulut supaya sempurna.

Antara latihan yang disyorkan:

Gerakkan lidah keluar-masuk mulut. Ulang 10X.
Regang lidah ke arah hidung, kemudian turun ke arah dagu. Ulang.
Jilat bibir bawah dan  bibir atas dengan hujung lidah dalam kedudukan mulut terbuka. Ulang 10X. Boleh dilakukan secara berasingan. Anda boleh letak jem atau perasa di bibir untuk menarik minat anak menjilat.
Gerak lidah untuk menolak otot pipi dari dalam mulut
Gerak lidah ke kiri dan kanan sisi mulut
Gerak lidah untuk menyentuh lelangit atas

TIPS LATIHAN LIDAH

Tips 1: Bincang dengan Terapis Pertuturan-Bahasa sebelum melakukan sebarang latihan. Syor daripada terapis amat penting supaya  latihan tersebut sesuai dengan anak anda
Tips 2: Lakukan dalam bentuk permainan yang menyeronokkan bersama anak anda.
Tips 3: Lakukan selama 5 hingga 10 minit  sebanyak dua atau tiga kali setiap hari.
Tips 4: Gunakan gambar, video dan memberikan tunjuk ajar yang betul dan tepat.
Tips 5: Beri galakkan dan pujian kepada usaha anak anda.
Tips 6: Libatkan ahli keluarga yang lain untuk memberi kerjasama.

“Adakah percakapan anak saya akan pulih apabila melakukan latihan lidah sahaja tanpa pembedahan?”
Latihan lidah sahaja tidak dapat menjanjikan kualiti pertuturan menjadi lebih baik memandangkan banyak faktor-faktor lain yang boleh mempengaruhi sebutan seseorang. Segera bertemu dengan Terapis Pertuturan-Bahasa di hospital berdekatan untuk mendapat penilaian  awal.

Sumber: www.myhealth.gov.my


HANTAR ANAK KE KELAS SENI MEMPERTAHANKAN DIRI BANTU ANAK CERGAS, DISIPLIN DAN BERANI

Kebelakangan ini berita ragut, rogol, buli dan bunuh sering dipaparkan di dada-dada akhbar. Situasi itu amat menggusarkan masyarakat selain boleh memberi kesan yang mendalam kepada mangsa. Tidak dinafikan kanak-kanak dan wanita yang dianggap lemah selalu menjadi sasaran oleh penjenayah. Justeru sudah tiba masanya golongan ini menangkis tanggapan itu dengan mempelajari seni mempertahankan diri. Bagaimanapun kita perlu akui tidak ramai ibu bapa hari ini yang peka dengan keadaan tersebut. Mereka tidak sedar betapa pentingnya anak-anak dan wanita, masing-masing mempelajari seni mempertahankan diri pada zaman yang serba mencabar ini. Ilmu akademik itu penting tetapi ilmu mempertahankan diri juga tidak kurang pentingnya kepada anak-anak perempuan mereka. Sekurang-kurangnya dengan ilmu tersebut golongan ini mampu mempertahankan diri ketika saat memerlukan.

Dalam pada itu, terdapat juga sekolah, kolej serta universiti yang menawarkan kokurikulum berbentuk mempertahankan diri seperti silat, karate dan taekwondo. Sewajarnya pelajar-pelajar wanita  dan anak kecil tidak melepaskan peluang tersebut dengan melengkapkan diri mereka dengan ilmu mempertahankan diri.

Selain itu, seni pertahanan diri juga dapat menyihatkan tubuh badan kita. Pergerakan yang dilakukan semasa mempelajari seni pertahanan diri dapat membantu menguatkan otot-otot dan anggota badan kita.

Sehubungan itu, semua pihak perlu bersama-sama berganding bahu membudayakan seni mempertahankan diri dalam masyarakat. Ibu bapa juga perlu memberikan galakan sepenuhnya jika ada anak-anak mereka ingin belajar seni mempertahankan diri. Sememangnya, ilmu pertahanan diri bagi setiap wanita adalah amat penting, sekurang-kurangnya dapat mengelakkan diri daripada menjadi mangsa penjenayah.

Antara Kebaikan Hantar Mereka Belajar Seni Mempertahankan Diri ialah ?

Meningkatkan keyakinan diri mereka.
Mengamalkan gaya hidup sihat dan mengelak daripada berlaku obesiti.
Belajar supaya tidak mudah mengalah dan tahan lasak.
Belajar menumpukan perhatian terhadap sesuatu.
Dapat melindungi diri jika sesuatu tidak disangka berlaku.

BILA HENDAK MULA
Walaupun tiada masa yang ‘sesuai untuk memulakan seni mempertahankan diri’, adalah lebih baik memulakan seni ini tidak kurang daripada tujuh tahun. Terdapat sesetengah seni mempertahankan diri yang menerima kanak-kanak lebih muda, tetapi ia terpulang sepenuhnya di atas budi bicara mereka. Perkara yang utama di sini ialah mendapatkan anak anda untuk bergerak dan fokus. Anda boleh memainkan peranan anda dengan menemubual pengajar/jurulatih apabila anda berjumpa dengan beliau untuk mendapatkan lebih banyak maklumat. Seseorang pengajar/jurulatih yang baik mempunyai matlamat dan dapat memberi dorongan dan disiplin kepada pelajar-pelajarnya.
Seni mempertahankan diri merupakan cara terbaik untuk anak anda membina kecergasan, disiplin diri dan kemahiran sosial. Umur yang sesuai untuk bermula adalah sekitar tujuh tahun kerana anak anda sudah mempunyai otot dan kemahiran motor secukupnya untuk mengawal kesemua teknik yang akan dipelajari. Masih tidak yakin bahawa seni mempertahankan diri mempunyai banyak kebaikan? Berikut ialah enam alasan untuk mempelajari seni mempertahankan diri.

Membina Anak Anda – salah satu nilai teras yang terdapat dalam semua bentuk seni mempertahankan diri ialah tumpuan terhadap disiplin diri. Ia juga cara yang baik untuk meningkatkan keyakinan diri dan harga diri anak anda. Dia juga akan mempelajari sifat-sifat rendah hati dan diajar untuk tidak menyalahgunakan latihan yang dipelajari. Watak ’lelaki gagah’ hanya terdapat di dalam filem, bukan di dalam dunia nyata dan setiap artis seni mempertahankan diri akhirnya mempelajari untuk menghormati sesama manusia dan kerendahan hati yang bercambah daripada keyakinan dalam keupayaan dirinya sendiri.

Aktiviti Fizikal & Sosial Yang Baik – dengan masalah obesiti kanak-kanak yang semakin membimbangkan, seni mempertahankan diri memberi anak anda satu pilihan untuk aktif dalam aktiviti sukan dan satu cara yang sangat baik bagi dia mendapatkan aktiviti fizikal tambahan. Ia juga memberi anak and banyak peluang untuk bersosial dengan kanak-kanak lain daripada pelbagai kumpulan umur. Fungsi eksekutif seperti kawalan diri, ingatan kerja, fleksibiliti kognitif, daya perhatian yang fokus, dan kemahiran menyelesaikan masalah yang kreatif adalah lebih baik dalam kalangan mereka yang aktif secara fizikal

Menetap Dan Mencapai Sasaran – Kebanyakan seni mempertahankan diri mengukur kecekapan dan kebolehan pengamal berdasarkan sistem pemeringkatan tali pinggang berwarna yang melambangkan tahap kemahiran pemakainya. Ini membolehkan anak anda mempelajari bagaimana untuk menetap dan mencapai sasaran apabila dia berusaha ke arah mencapai setiap pemeringkatan baharu dengan warna tali pinggang yang berbeza. Apabila mencapainya, mereka akan berkeyakinan dan gembira.

Belajar Untuk Menerima Arahan – sebahagian daripada cabaran menguasai mana-mana seni mempertahankan diri terletak pada kebolehan untuk memahami kemahiran teknikal yang diajar dengan betul. Ini bermakna bahawa dia perlu belajar bagaimana untuk memberi perhatian dengan mendengar arahan pengajar/jurulatih.

Semuanya Tentang FoKus – seni mempertahankan diri akan membantu anak anda menajamkan bukan sahaja fizikalnya, tetapi mentalnya juga. Semasa sesi latihan, dia akan mempelajari bagaimana untuk menguasai tubuhnya dengan melakukan pergerakan atau rutin mempertahankan diri tertentu, dan ini akan mengajar dia untuk mengekalkan fokusnya apabila tubuhnya sedang dicabar. Dengan latihan berterusan, dia akan dapat mengawal minda dan tubuhnya dengan lebih baik. Ini dicapai melalui kesedaran halus yang ditala setelah melalui latihan fizikal dan mental selama beberapa jam.

Belajar Untuk Menyesuaikan Diri – mempelajari seni mempertahankan diri adalah lebih daripada hanya mempelajari bagaimana untuk memukul sesuatu (atau orang lain). Separuh daripada persamaannya melibatkan menerima pukulan, yang boleh datang dalam bentuk pukulan sebenar ketika latihan (anda tidak boleh belajar bagaimana untuk memukul tanpa mempelajari bagaimana untuk menyekat atau mempertahankan diri). Ini membantu mengajar kebingkasan yang diperlukan oleh anak anda untuk belajar bagaimana bangkitkan diri semula. Mempelajari bagaimana untuk menyesuaikan diri lebih awal juga akan membantu dia bertindak balas dengan lebih baik dalam kelas seni mempertahankan diri dan juga dalam kehidupan.

SENI MEMPERTAHANKAN DIRI DI MALAYSIA

Langkah seterusnya melibatkan pemilihan sekolah/jenis seni mempertahankan diri untuk anak anda. Terdapat banyak pilihan yang merangkumi pelbagai seni mempertahankan diri di serata dunia. Anda mungkin ingin memilih seni mempertahankan diri tempatan dengan mencari guru silat tempatan untuk mengajar anak anda. Sebaliknya, anda mungkin ingin dia mempelajari karate atau taekwondo. Seterusnya, terdapat juga BJJ (atau Jiu-Jitsu Brazil), wushu, silambam, capoeira, aikido, judo, dan juga muay-thai.

Contoh tersebut merupakan jenis seni mempertahankan diri yang lebih tua dan sudah lama wujud; juga terdapat ‘versi’ baharu seperti tomoi dan Gabungan Seni Mempertahankan Diri atau Mixed Martial Arts (MMA), tetapi ia lebih memenuhi aspek fizikal seni mempertahankan diri, iaitu teknik berlawan yang sebenar.

Sila ambil perhatian bahawa pusat-pusat latihan bagi sesetengah seni mempertahankan diri, seperti Shaolin kungfu, mungkin sukar dicari, maka anda mungkin ingin memilih dua atau tiga seni mempertahankan diri yang berbeza daripada memilih hanya satu.

Apabila anda dan anak anda telah membuat keputusan untuk mempelajari seni mempertahankan diri, anda pula harus tahu kemana untuk membawa anak anda ke kelas seni mempertahankan diri. Anda boleh bertanya sekitar komuniti anda, rakan-rakan, saudara mara, ataupun sekolah anak anda (kebanyakan sekolah mempunyai kelab silat, karate, atau taekwondo).

Setelah anda mengetahui tempat di mana anak anda boleh mempelajari seni mempertahankan diri, langkah seterusnya ialah untuk mendaftarkan anak anda ke dalam kelas tersebut. Sesetengah tempat membenarkan anak anda untuk mencuba satu atau dua kelas secara percuma. Setelah mendaftar untuk kelas, kemungkinan anda akan disuruh untuk menghantar anak anda dan tidak berada semasa kelas sedang berjalan – ini adalah amalan biasa, anda tidak perlu bimbang. Anak anda perlu belajar untuk bergaul dengan rakan seni mempertahankan diri yang lain dan membina sifat keyakinan diri.

Sumber: Utusan & Positive Parenting


Kepentingan Tanda ‘Baby On Board’ di Kenderaan Yang Membawa Bayi

Pernah menggunakan sticker atau sign Baby On Board di kenderaan anda?
Sejarah Baby On Board bermula pada tahun 1984 oleh Michael Lerner, yang mendapat idea ketika menaiki kenderaan bersama anak saudaranya. Lerner mendapati pengguna kenderaan lain memotong kenderaannya dengan laju dan merbahaya, tidak begitu bertimbangrasa dengan dia dan anak saudaranya. Beliau merasakan insiden tersebut berlaku apabila kenderaan lain tidak nampak kehadiran anak kecil di dalam keretanya.

Sebagai tanda amaran atau alert kepada pemandu lain.
Ianya harus diletakkan hanya apabila ada bayi atau kanak-kanak di dalam kereta.
Lekatkan di bahagian yang berhampiran anak-anak, elakkan daripada bahagian yang menghalang penglihatan pemanduan anda.
Tanda Baby On Board dapat memberitahu pemandu kenderaan lain untuk lebih bertimbang rasa terhadap kereta yang mempunyai penumpang kecil.
Baby On Board juga bertindak sebagai tanda atau signal apabila terdapat kemalangan. Ianya memberitahu pasukan penyelamat bahawa terdapat bayi dan kanak-kanak di dalam kenderaan ini.

” Dalam satu kes kemalangan, seorang wanita telah dijumpai di bahagian pemandu, seorang diri. Tiada kanak-kanak dijumpai. Namun, pasukan penyelamat mengambilkira tanda Baby On Board dan mengandaikan kehadiran anak kecil di dalam kenderaan. Seorang bayi telah dijumpai di dalam carseat di bahagian bawah kenderaan yang remuk” – sumber daripada quartz.com
Gunakan tanda Baby On Board anda dengan bijak dan sebaik mungkin, ianya bukanlah bertujuan untuk memberitahu dunia yang anda membawa “the cutest baby in the world” semata-mata. Bagi ibu bapa yang paranoid, kononnya menggunakan sticker ‘Baby On Board’ lebih memudahkan penjenayah menculik bayi anda…’tepuk dada tanya selera’.

Sumber: Pamapedia.com


JAUNDIS DALAM TEMPOH LAMA MUNGKIN MENGHIDAP BILIARI ATRESIA

Penyakit Biliari Atresia (BA) adalah sejenis penyakit terdapat ketidakwujudan sistem hempedu luar, mengakibatkan demam kuning berpanjangan. Ramai yang salah faham penyakit BA dengan demam kuning dan masih ada yang kurang peka terhadapnya. Demam kuning adalah perkara biasa dalam dua minggu pertama selepas kelahiran dan ini dikenali sebagai jaundis fisiologi, tetapi jika ia berterusan lebih dua minggu, satu masalah yang lebih serius mungkin berlaku dan perlu segera melakukan diagnosis serta rawatan secepat mungkin.

Bagi sesetengah kanak-kanak, BA mungkin berlaku kerana gen penting untuk pembentukan saluran hempedu bermasalah iaitu tidak membentuk dengan betul semasa di dalam kandungan. Namun, ada kajian menunjukkan kira-kira 75 peratus penghidap BA menghidapinya selepas kelahiran oleh beberapa sebab iaitu jangkitan virus seperti rotavirus dan reovirus, toksin pada alam sekitar dan penyakit autoimun.

BA turut menyebabkan tiub hempedu terjejas dan membengkak lalu tersumbat menyebabkan hempedu tidak boleh keluar secara normal dan kemudian mengalir keluar ke salur darah yang menyebabkan badan jadi kuning. Ia juga menyebabkan najis menjadi pucat atau kelabu kerana ia tidak dirembeskan melalui usus.

Simptom najis berwarna pucat tanda penting kepada BA, selain penyakit kuning berpanjangan kerana najis bayi biasanya berwarna kuning emas atau mustard. Oleh itu, ibu bapa perlu dididik untuk memantau sebarang kelainan dan segera bertemu dengan pakar.

Sehingga kini, punca BA masih belum diketahui tetapi penyakit ini wujud sejak kelahiran lagi. Banyak teori dikemukakan dan besar kemungkinan sistem hempedu luar diserang oleh antibodi badan sendiri (auto-antibodies).

RAWATAN DENGAN PEMBEDAHAN KASAI

BA boleh dirawat melalui pembedahan dikenali prosedur Kasai atau pemindahan hati. Pembedahan Kasai, dinamakan selepas pakar bedah yang mencipta pembedahan itu di Jepun, biasanya merupakan rawatan pertama untuk BA.

Ketika prosedur Kasai, pakar bedah membuang salur hempedu bayi yang rosak dan membawa satu gelung usus untuk menggantikan mereka. Hasilnya, hempedu mengalir terus ke usus kecil.

Pembedahan ini tidak menyembuhkan BA tetapi ia boleh memulihkan aliran hempedu dan membetulkan banyak masalah yang disebabkan BA. Tanpa pembedahan, bayi dengan BA mungkin tidak dapat hidup melepasi umur dua tahun.

Prosedur ini adalah paling berkesan pada bayi berumur kurang dari tiga bulan kerana mereka biasanya masih belum mengalami kerosakan hati kekal. Sesetengah bayi dengan BA yang menjalani prosedur Kasai berjaya mendapatkan semula kesihatan yang baik dan tidak lagi mempunyai penyakit kuning atau masalah hati utama.

Pembedahan Kasai perlu dilakukan secepat mungkin kerana jika lambat, hati akan rosak. Kajian dijalan menunjukkan mereka lambat membuat pembedahan selepas 90 hari perlu melakukan transplan hati.

Transplan hati bukan perkara yang mudah kerana perlu mencari penderma yang dalam keadaan sihat dan penderma juga berisiko sepanjang pembedahan dijalankan, selain ia merupakan pembedahan yang berkos tinggi.

Walaupun pembedahan Kasai tidak sepenuhnya berkesan merawat BA, ia dapat membeli masa untuk menangguhkan transplan hati dengan menunggu sehingga badan pesakit cukup kuat atau sehingga berat mereka mencukupi.

Sumber: Harian Metro


KERAP BERPELUKAN RAHSIA RUMAHTANGGA BAHAGIA

Perkahwinan dan kasih sayang antara suami isteri boleh dikekalkan apabila pasangan selalu mempraktikkan berkomunikasi dengan baik, bergurau senda dan memanggil pasangan dengan panggilan hebat seperti ‘sayang’, ‘abang’, ‘manja’ dan sebagainya juga dapat mengeratkan lagi perhubungan suami isteri. Masing-masing perlu memainkan peranan untuk memupuk perasaan sayang agar ia sentiasa mekar dalam jiwa dan membuahkan keserasian dan kemesraan. Selain daripada itu, ramai pakar psikologi juga mencadangkan ‘rawatan pelukan’ di mana suami dan isteri digalakkan berpeluk sebelum tidur selama 10 minit. Pelukan ini harus dinikmati tanpa diteruskan dengan hubungan seks. Tujuannya agar segala perasaan negatif yang tersimpan dalam hati sepanjang hari dapat dilepaskan dengan memeluk suami atau isteri. Jadi, pelukan sangat diperlukan dalam hubungan suami isteri. Ia akan merapatkan lagi hubungan suami isteri.

Pelukan bukan bermakna mukadimah pada hubungan seks antara suami dan isteri. Ia juga harus dilihat sebagai hubungan perasaan dan perkongsian emosi antara suami dan isteri.

Pelukan adalah satu sentuhan fizikal yang erat dilakukan di leher, belakang badan atau pinggang.

Pelukan juga kadang kala melibatkan kucupan, pandangan mata, sentuhan mesra dan beberapa gerakan tubuh lain. Oleh itu, mereka yang berpelukan menandakan hubungan mereka amat rapat dan mempunyai pertalian kasih sayang yang mesra.

Islam juga menggalakkan hubungan emosi dan dalam satu hadis Rasulullah SAW memberitahu, barang siapa yang tidak mengasihi, maka ia tidak akan dikasihi. (riwayat Bukhari dan Muslim).

Perbanyakanlah luahan kasih sayang dengan ucapan dan sentuhan fizikal (pelukan). Secara tidak langsung, bagi pasangan yang agak berat untuk meluahkan perkataan ‘Saya sayang awak’, pelukan adalah cara alternatif terbaik untuk melafazkannya.

Pelukan juga akan menyebabkan kelenjar di otak mengeluarkan hormon serotonin dan dopamine yang memberikan rasa tenang dan tenteram. Perbuatan itu juga akan menyebabkan gelombang di otak menjadi lebih tenang, lalu mengurangkan stres dan kerisauan. Namun apa yang lebih baik lagi bagi suami atau isteri selain memeluk pasangan masing-masing ketika mereka mengalami tekanan jiwa dan dalam keadaan kerisauan.

Sumber: Internet


ANAK ANDA BELUM PERNAH KENA DEMAM CAMPAK?

Demam campak (Rubeola) adalah jangkitan akut pada kanak-kanak disebabkan oleh virus measles. Pesakit demam campak biasanya mengalami gejala jangkitan respiratori dan disertai ruam pada kulit. Penyakit ini sangat mudah menular kepada orang lain melalui udara dengan titisan (droplet) cecair daripada mulut dan hidung semasa bercakap, batuk atau bersin. Walau bagaimanapun kebanyakan kanak-kanak di Malaysia telah kebal (immun) pada penyakit ini sejak adanya program campak kebangsaan. Akan tetapi, kebelakangan ini terdapat pertambahan dalam kes-kes campak di bandar utama dengan kemasukan orang asing. Oleh itu, jika seorang kanak-kanak tidak lagi mendapat vaksin dan terdedah kepada individu yang menghidap penyakit ini, maka kemungkinan besar kanak-kanak ini akan dijangkiti virus ini.

Apakah Tanda-Tanda Demam Campak?

Antara 10 – 12 hari selepas dijangkiti penyakit, pesakit mula menunjukkkan tanda dan gejala demam campak seperti:

Demam tinggi.
Batuk, selesema dan sakit tekak.
Mata berair dan sensitif kepada cahaya.
Sakit otot.
Dua atau tiga hari kemudian timbul ruam-ruam, bermula dibahagian muka dan kepala kemudian merebak ke bahagian badan, tangan dan kaki.
Ruam akan kekal selama 4 – 7 hari. Semasa ruam timbul, suhu badan biasanya sangat tinggi. Demam campak boleh menjangkiti orang lain dalam masa seminggu sebelum timbul ruam sehingga 4 hari selepasnya.

Adakah Setiap Demam Yang Disertai Ruam Merupakan Demam Campak?
Tidak. Demam campak sering dikelirukan dengan penyakit Rosela Infantum yang disebabkan oleh virus lain tetapi mempunyai ciri-ciri yang sama dengan demam campak melainkan selepas 2–3 hari ruam timbul, demam biasanya akan kebah. Satu lagi penyakit yang menyerupai campak adalah rubeola.
Apakah Kesan Demam Campak Pada Kanak-Kanak?
Kebanyakan kanak-kanak yang menghidapi demam campak akan sembuh dengan sempurna. Walau bagaimanapun kadang-kala boleh terjadi komplikasi yang serius terutama golongan yang menghidapi kekurangan zat makanan dan mempunyai imuu sistem kekebalan yang rendah.

Antara lain komplikasi yang sering terjadi adalah:

Jangkitan pada telinga.
Jangkitan paru-paru (Pneumonia ).
Jangkitan pada otak (encephalitis).
Cirit-birit.
Kes yang serius boleh berakhir dengan kematian. Bagi wanita hamil pula, boleh menyebabkan keguguran atau kelahiran pramatang.

Bagaimana merawat demam campak?
Tiada rawatan yang spesifik tetapi hal-hal berikut dapat mengurangkan gejala:

Panadol untuk mengurangkan demam.
Hindari cahaya terang kerana ia menyakitkan mata.
Berehat dan minum air yang cukup.
Ruam tidak perlu dirawat kerana ia akan hilang sendiri. Pesakit dinasihatkan untuk tinggal di rumah supaya tidak menjangkiti orang lain (sehingga 4 hari selepas ruam timbul).

Bolehkah demam campak dicegah?

Demam campak boleh dicegah melalui pemberian suntikan immunisasi MMR (Measles, Mumps and Rubella) pada usia 12 bulan dan kemudian ketika berumur 7 tahun.
Adalah tanggungjawab ibu bapa untuk memastikan anak mereka mendapat imunisasi.

MMR adalah vaksin yang selamat.
Jika anak anda terdedah kepada individu dijangkiti campak dan belum lagi menerima imunisasi, bawa anak anda segera untuk berjumpa doktor. Pemberian vaksin dalam jangka masa tertentu boleh mengelakkan anak anda daripada dijangkiti virus ini.
Sumber:  htapah.moh.gov.my (Hospital Tapah)


Kanser Perut Merupakan Kanser Kedua Tertinggi Yang Menyebabkan Kematian

Kanser perut berlaku apabila sel-sel di bahagian dinding perut manusia tumbuh secara tidak normal dan tidak terkawal mengakibatkan berlakunya ketumbuhan di bahagian perut. Kanser perut merupakan kanser kedua tertinggi penyebab kematian  akibat daripada kanser di seluruh dunia. Sekiranya kanser ini dikesan pada peringkat awal, peluang untuk pesakit sembuh sepenuhnya adalah tinggi. Malangnya kebanyakan kanser perut ini gagal untuk dikesan pada peringkat awal kerana gejala-gejala awal kurang dirasai oleh pesakit dan diagnosis kerap dibuat pada peringkat lanjut. Kanser perut menjadi sukar dirawat apabila sel-sel kanser telah merebak ke bahagian badan yang lain.

FAKTOR RISIKO

Lelaki lebih berisiko untuk mendapat kanser perut sebanyak 2 kali ganda daripada wanita.
Kebanyakan kanser perut berlaku pada golongan tua di mana terdapat peningkatan insiden yang mendadak selepas usia 60 tahun.
Jangkitan oleh Helicobacter pylori pada dinding perut kerap ditemui di kalangan mereka yang menghidap kanser perut akan tetapi tidak semestinya mereka yang mempunyai jangkitan ini akan menghidap kanser perut.
Tabiat menghisap rokok boleh menyebabkan seseorang itu lebih terdedah kepada risiko untuk mendapat  kanser perut sebanyak 2 kali ganda.
Risiko untuk menghidap kanser perut didapati lebih tinggi di kalangan mereka yang kerap mengambil makanan yang disalai, digaramkan dan dijeruk. Tabiat mengambil makanan segar serta sayur-sayuran dan buah-buahan pula dapat menurunkan risiko bagi mendapat kanser perut.
Mereka yang mempunyai keluarga yang menghidap kanser perut mempunyai risiko yang lebih tinggi terutamanya dikalangan keluarga terdekat seperti ibu, ayah dan adik beradik.

GEJALA

Kanser perut merupakan sejenis kanser yang mengambil masa yang lama untuk terjadi dan kadang kala mengambil masa selama beberapa tahun. Sebelum terjadinya kanser ini pesakit mungkin mengalami beberapa gejala-gejala tertentu, akan tetapi pada kebiasaannya pesakit tidak mempunyai sebarang gejala pada peringkat awal. Kadangkala kanser perut dirawat sebagai penyakit yang lain kerana gejala-gejala yang timbul menyerupai penyakit seperti penyakit peptik ulser. Disebabkan kesukaran untuk mendiagnosa pesakit ini pada peringkat awal,  kebanyakan pesakit kanser perut kerap kali disahkan menghidap penyakit ini lewat dan di peringkat yang lanjut di mana kanser perut ini telah merebak ke bahagian badan yang lain. Antara-antara gejala-gejala kanser perut adalah seperti:

Ketidakhadaman
Sakit perut
Kepedihan di hulu hati
Loya dan muntah
Kesukaran menelan makanan
Kembung perut terutamanya selepas makan
Najis berwarna hitam
Muntah darah
Kurang selera makan
Kurang berat badan
Keletihan
Bengkak pada bahagian perut
Bengkak pada kalenjar limfa

RAWATAN

Sebelum rawatan dimulakan bagi mereka yang disahkan menghidap kanser perut, doktor terlebih dahulu  akan menentukan peringkat  kanser perut tersebut. Ini ditentukan setelah pesakit menjalani ujian-ujian tertentu seperti  pemeriksaan endoskopik, Imbasan dan juga biopsi. Secara umumnya kaedah rawatan bagi pesaki kanser perut adalah secara pembedahan, radioterapi, dan kemoterapi samada secara berasingan ataupun secara kombinasi.

Jika kanser perut masih di peringkat awal, rawatan  pembedahan secara endoskopik boleh ditawarkan kepada pesakit dan ini dikenali sebagai reseksi mukosa secara endoskopik. Jika kanser perut telah menjadi lebih besar pesakit perlu menjalani pembedahan untuk membuang sebahagian atau kesemua bahagian perut termasuk bahagian tisu yang berhampiran. Semasa pembedahan juga pakar bedah akan memeriksa nodus limfa di bahagian perut sekiranya sel-sel kanser telah merebak ke bahagian ini. Jika kanser perut telah menjadi terlalu besar rawatan pembedahan mungkin akan dilakukan untuk mengurangkan gejala dan membuatkan pesakit menjadi lebih selesa dan pada peringkat ini rawatan pembedahan bukan lagi bersifat kuratif.

Rawatan secara radioterapi yang mengunakan pancaran sinar radiasi bertenaga tinggi dapat membunuh sel-sel kanser. Rawatan ini boleh digunakan untuk mengecilkan saiz ketumbuhan sebelum pembedahan dilakukan dan ini dikenali sebagai radioterapi neoadjuvan. Radioterapi juga boleh digunakan selepas pembedahan untuk membunuh sel-sel kanser yang masih tertinggal. Rawatan secara radioterapi ini sering digabungkan dengan rawatan kemoterapi.

Rawatan secara kemoterapi pula menggunakan ubat-ubatan yang dapat membunuh sel-sel kanser. Ini boleh dilakukan sebelum pembedahan untuk mengurangkan saiz ketumbuhan agar pembedahan dapat dilakukan dengan lebih mudah dan juga selepas pembedahan sekiranya sel-sel kanser telah merebak ke  bahagian-bahagian badan yang lain.

Sumber:  myhealth.gov.my


7 SEBAB HILANGNYA REZEKI SUAMI, ISTERI DAN KELUARGA

Sedangkan lidah lagikan tergigit, ini pula suami isteri. Itu merupakan antara perumpamaan yang menunjukkan keadaan ‘panas sejuknya’ perhubungan suami isteri. Dalam perkongsian perhubungan suami isteri, mesti ada rasa tidak puas hati yang terpendam menunggu masa untuk diluahkan atau perasaan marah dan kecil hati apabila tercuit sedikit perasaan akibat kata-kata yang keluar dari bibir pasangan. Ada pendapat mengatakan, tidak mengapa sekiranya pergaduhan itu dikatakan ‘gaduh-gaduh manja’, perkara seperti ini dapat mempererat hubungan dan membantu melahirkan perasaan yang telah lama terpendam. Namun, pasangan dinasihatkan agar mengelakkan berlakunya pertengkaran hebat yang menyebabkan perasaan amarah bertambah membara.

ELAK INI DALAM RUMAHTANGGA

 Sering Bergaduh.

Usahlah bergaduh sesama suami isteri, lagi-lagi perihal duit. Berbincang dan cari persefahaman. Bila pasangan tidak redha antara satu sama lain, di situlah rezeki akan disekat…

 Merungut Dan Merasa Anak-Anak Sebagai Beban.

Berikanlah kasih sayang kepada anak-anak kerana setiap anak adalah rezeki ALLAH Ta’ala. Namun ibu dan bapa juga perlu mengusahakan rezeki untuk anak-anak tanpa merungut dan rasa terbeban.

 Selalu Mengeluh Sesama Suami Isteri Dengan Apa Yang Tidak Dimiliki.

Kurangkan mengeluh dan banyakkan bersyukur dengan apa yang dimiliki tidak kira banyak atau sedikit kerana syukur itu adalah kunci kepada rezeki yang melimpah ruah…

 Lokek Dengan Pasangan Dan Anak-Anak.

Jangan terlalu berkira-kira untuk mempermudahkan hal yang baik sekeluarga. Perlu ada tolak ansur dan dan faham sesama pasangan kerana rezeki yang ALLAH Ta’ala beri adalah untuk dikongsi bersama.

 Gagal Mengawal Emosi Dan Amarah.

Jangan meninggikan suara dan gunakan kata-kata yang baik sahaja bersama suami, isteri dan juga anak-anak. Buangkan cara menakut-nakutkan ahli keluarga dan tanamkan layanan yang penuh mesra.

 Kurang Sabar.

Bersabarlah dalam menangani karenah suami, isteri dan anak-anak. Adakalanya sesuatu itu kita tidak suka. Tetapi, tetap perlu bersabar dan fahami keadaan pasangan dan anak. Nasihat dan cari penyelesaian secara baik. Banyakkan bersabar kerana sabar itu duit…

 Kurang Berdoa Dan Kurangnya Bertakwa Pada Allah.

Sentiasalah mendoakan yang baik-baik untuk suami, isteri dan anak-anak. Sentiasa ingatkan mereka dalam doa dan juga sepanjang hari kerana kuasa doa itu adalah luar biasa.

TIP DALAM MEMBANGUNKAN RUMAH TANGGA BAHAGIA

Serasi Dalam Komunikasi

Kedengaran agak klise. Berkomunikasi dengan pasangan mungkin paling mudah, ya sekadar bercakap apa susahnya. Namun tanpa disedari, banyak masalah besar dalam rumah tangga muncul daripada hal yang paling mudah ini. Salah masa berbicara, intonasi, ketepatan kata-kata, salah faham memahami apa yang dibicarakan dan kurangnya komunikasi, semua itu boleh menimbulkan masalah. Kunci utama agar serasi dalam komunikasi tentu sama-sama memahami akan perbezaan antara suami dan isteri.

Kepercayaan Pada Pasangan

Salah satu rahsia membina kepercayaan dengan pasangan adalah saling berlaku jujur. Selalu jujur dan tunjukkan kejujuran pada pasangan, maka saling percaya akan terbina dengan mudah. Namun, ada juga orang yang susah sekali untuk mempercayai pasangannya, bahkan memiliki kecurigaan terlalu tinggi dan berprasangka buruk pada pasangannya. Untuk membina rasa percaya, saling mengingatkan, dan terbuka dengan pasangan adalah penting.

Bina Persamaan Nilai Dalam Keluarga

Pernikahan menyatukan dua orang berbeza kelamin, latar belakang keluarga, cara berfikir dan memiliki nilai-nilai yang berbeza – nilai-nilai dalam hidup, dalam rumah tangga, dalam mendidik dan mengasuh anak, dalam pendidikan anak dan sebagainya. Dalam hal ini, kembali melihat visi dan misi pada awal pernikahan, jadikan ini titik persamaan ketika membuat sebarang keputusan dalam rumah tangga. Sentiasa berbincang dalam mengawal perbelanjaan keluarga dan jangan membazir.

Cinta Pada Keluarga

Meskipun sudah menikah maka tetaplah berbakti dan membahagiakan keluarga. Baik keluarga suami mahupun isteri. Keberkatan akan membuat rumah tangga menjadi bahagia.

Sumber: rahsiaperkahwinan.com